PEMERKASA tambahan bantu rakyat harungi PKP yang lebih ketat- PM

Pakej bantuan itu bagi meredakan cabaran rakyat menghadapi Perintah Kawalan Pergerakan (PKP) yang lebih ketat atau sekatan pergerakan penuh (total lockdown) selama dua minggu bermula esok.

Jumlah itu melibatkan suntikan langsung fiskal kerajaan sebanyak RM5 bilion membabitkan 12 inisiatif yang akan dilaksanakan berlandaskan tiga matlamat utama iaitu mempertingkatkan kapasiti kesihatan awam, meneruskan agenda prihatin rakyat dan menyokong kelangsungan perniagaan.

“ Inilah antara usaha kerajaan sebagai meneruskan agenda prihatin rakyat dan komitmen kerajaan dalam mengurus krisis yang melanda kini ,” katanya dalam perutusan khas Bantuan PKP 3.0 yang disiarkan menerusi televisyen dan radio malam ini.

Katanya kerajaan akan berusaha sedaya upaya untuk memastikan wujud keseimbangan antara ”nyawa dan mata pencarian’ iaitu keperluan untuk melindungi nyawa dan menjamin kesejahteraan rakyat termasuk peluang rakyat mencari nafkah untuk keluarga tersayang sepanjang tempoh PKP itu.

Menurutnya sejak COVID-19 melanda negara, kerajaan telahpun melaksanakan pelbagai pakej bantuan dan rangsangan ekonomi berjumlah RM340 bilion yang menafaatkan lebih 20 juta ahli isi rumah serta lebih dua juta perniagaan dengan suntikan ekonomi melebihi RM200 bilion.

Menerusi suntikan fiskal dan langkah yang telah diambil itu, prestasi ekonomi semakin pulih, menggambarkan hasil dan impak positif untuk terus melonjakkan pertumbuhan ekonomi, menyokong perniagaan dan menyediakan bantuan kepada rakyat dan sektor ekonomi yang terkesan.

Beliau menjelaskan bahawa keputusan untuk melaksanakan PKP yang lebih ketat adalah satu keputusan yang sukar tetapi terpaksa dibuat dan sama ada berjaya atau tidak terserah kepada rakyat serta ketentuan illahi.


Pendapat Tommy Thomas tidak tepat- Majlis Peguam

KUALA LUMPUR 9 Feb. – Majlis Peguam Malaysia berpendapat apa yang diperkatakan bekas Peguam Negara Tan Sri Tommy Thomas menerusi bukunya, ‘My Story: Justice in the Wilderness’ mengenai ketidakmampuan sikap, komitmen dan dedikasi pegawai Jabatan Peguam Negara (AGC), adalah tidak tepat.

Presidennya Salim Bashir dalam kenyataan hari ini berkata, perkara yang dinyatakan Thomas dalam buku itu adalah pendapat beliau sendiri dan tidak mewakili pandangan Majlis Peguam.

Menurutnya Majlis Peguam mempunyai hubungan profesional yang baik dengan pelbagai peringkat serta bahagian di AGC, dan sikap profesionalisme yang ditunjukkan oleh pegawai di jabatan berkenaan adalah sangat baik dan cekap.

Justeru katanya, Majlis Peguam berpendapat adalah tidak tepat untuk melabelkan keseluruhan jentera AGC sebagai tidak kompeten dan tidak bersemangat maju serta tidak berdaya saing berbanding peguam swasta.

“Tahap kompetensi yang ditunjukkan oleh pegawai-pegawai Jabatan Peguam Negara, khususnya Timbalan Pendakwa Raya dan Peguam Persekutuan dalam mengemudi sesuatu kes sangatlah membanggakan dan memperlihatkan tahap kebolehan yang baik dan cemerlang setaraf peguam-peguam swasta,” katanya.

Salim berkata Thomas sebagai bekas Peguam Negara, jika ingin mengkritik, ia perlu dilakukan secara peribadi ketika beliau dalam perkhidmatan selain mengambil langkah membaiki kepincangan ketika itu dan setidak-tidaknya mengkritik dalam konteks yang membina setelah bersara.

Beliau berkata walaupun diakui ada beberapa kelemahan dalam kalangan kakitangan dan pegawai tetapi perkara itu adalah lumrah dalam setiap struktur organisasi, sama ada dalam kalangan pegawai undang-undang dalam perkhidmatan kerajaan mahupun peguam swasta.

“Kita tidak boleh membuat rumusan umum yang mencerminkan dan mengaitkan sikap setiap pegawai dan peguam dalam organisasi itu. Kami (Badan Peguam Malaysia) percaya ramai pegawai Jabatan Peguam Negara mampu dan bersedia menerima teguran dan kritikan yang dibuat dalam cara yang berhemah dan bertujuan membaiki diri supaya lebih maju,” katanya.

“Hakim-hakim ini juga mampu menulis penghakiman yang bernas dan mempunyai pengetahuan undang-undang yang jitu setara yang dimiliki oleh hakim-hakim lain yang mempunyai pelbagai pengalaman terdahulu, termasuk peguam,” katanya.

Thomas, 69, dilantik sebagai Peguam Negara pada 4 Jun 2018 semasa Tun Dr Mahathir Mohamad menjadi Perdana Menteri, menggantikan Tan Sri Mohamed Apandi Ali, namun pada 28 Februari 2020 beliau mengambil keputusan untuk meletak jawatan biarpun tempoh jawatannya akan berakhir pada Jun 2020.

Setakat 7 Februari (Ahad), polis telah menerima 134 laporan di seluruh negara, selain membuka tiga kertas siasatan berkaitan kandungan buku Thomas yang antaranya didakwa memfitnah dan menghina pelbagai pihak.

Antara yang membuat laporan polis selepas Thomas melancarkan bukunya ialah Mohamed Apandi dan bekas Peguam Cara Negara III Datuk Mohamad Hanafiah Zakaria.


PM dijadual lakukan lawatan kerja rasmi pertama ke Kuala Muda, Yan

Perdana menteri ke-9 itu, melawat dua daerah berkenaan bagi meninjau keadaan kawasan terjejas banjir susulan fenomena kepala air dari Gunung Jerai yang berlaku pada Rabu lalu.

Menurut atur cara dikeluarkan Bahagian Komunikasi Korporat, Kerajaan Negeri Kedah Darul Aman, Ismail Sabri dijadual berlepas dari Pangkalan Tentera Udara Diraja Malaysia (TUDM) Subang, Selangor menaiki pesawat khas pada 10 pagi dan dijangka tiba di Lapangan Terbang Sultan Abdul Halim, di sini, 45 minit kemudian.

Beliau kemudian akan ke Merbok di daerah Kuala Muda bagi melawat kawasan terjejas banjir di kawasan berkenaan, iaitu Jambatan Tupah dan Taman Lembah Merbok sebelum meninjau keadaan Loji Rawatan Air Tupah yang turut terkesan.

Ismail Sabri kemudian akan ke Titi Hayun di Yan dan akan diberikan taklimat oleh Menteri Besar Kedah Muhammad Sanusi Md Nor mengenai perkembangan semasa susulan kejadian banjir itu selain meninjau kawasan terjejas di situ.

Ismail Sabri seterusnya dijadual ke majlis penyampaian sumbangan yang diadakan di Masjid Jame’ Badlishah, Pekan Yan, dan perdana menteri dijangka mengadakan sidang media di lokasi tersebut.

Setakat ini, lima mangsa disahkan menjadi korban dengan seorang lagi masih hilang dalam kejadian banjir ekoran fenomena kepala air dari Gunung Jerai, pada petang 18 Ogos.


APM akan perbaharui aset menyelamat tahun ini

GENTING HIGHLANDS 14 Ogos – Angkatan Pertahanan Awam Malaysia (APM) akan memperbaharui aset miliknya dalam memastikan tugas-tugas penyelamatan dapat dilaksanakan dengan lebih berkesan.

Menteri di Jabatan Perdana Menteri (Tugas-tugas Khas), Datuk Seri Mohd Redzuan Md Yusof berkata beliau bersama APM telah mengusulkan cadangan beberapa aset yang perlu diperbaharui kepada kerajaan.

“Dalam usaha meningkatkan prestasi membantu dan menguruskan bencana bersama agensi-agensi yang lain, APM akan menambah ataupun menukar kenderaan yang melibatkan pembelian kereta pacuan empat roda, dan ambulans baharu untuk digunakan oleh anggota-anggota dalam tahun ini,” katanya.

Mengulas mengenai perolehan helikopter, Mohd Redzuan berkata pihaknya sedang mengkaji sama ada akan melakukan pembelian atau menyewa dengan pembekal-pembekal diiktiraf di Malaysia.

“Kita sedang berbincang dengan pembekal-pembekal yang diiktiraf di Malaysia, apakah bentuk perkhidmatan yang lebih baik dari segi nilai perkhidmatan itu sendiri,” katanya.


Projek digital Element X dengan pelaburan RM30 juta akan dibangunkan di Melaka

MELAKA, 20 Ogos – Sebuah projek digital swasta, Element X akan dibangunkan menerusi penjenamaan semula serta kerja-kerja menaik taraf bangunan Element Mall Melaka kepada Integrated Metaverse E-Sport Hub Resort yang melibatkan pelaburan bernilai RM30 juta.

Ketua Menteri Datuk Seri Sulaiman Md Ali berkata pembangunan Element X oleh Kumpulan Hatten, turut merangkumi pembinaan Arena X yang bakal menjadi pusat e-Sukan bertaraf antarabangsa terbesar di rantau ini.

“Beberapa produk baharu akan diperkenalkan di Element X menerusi kerjasama dengan beberapa syarikat antarabangsa terkemuka. Ini seperti Moonton Games yang terkenal dengan permainan Mobile Legends: Bang Bang, Focus Media Sports (Shanghai) Co. Ltd dan Kitamen.

“Ruang perniagaan di Element X berkeluasan lebih 500,000 kaki persegi dan dijangka mampu menarik nilai pelaburan hampir RM100 juta. Kerjasama strategik ini juga bakal menjana hampir 5,000 peluang pekerjaan untuk penduduk Melaka,” katanya.

Beliau berucap merasmikan Pelancaran Smart Melaka Blueprint 2035 (SMB2035) serta kemudahan Asia’s First Metaverse Immersive Experience Mall dan PraPelancaran Smart Melaka International Conference 2022 di Banda Hilir di sini, hari ini.

Sulaiman berkata sebuah pusat pembangunan sains, teknologi, kejuruteraan dan matematik (STEM) komersial akan turut dibangunkan di Element X oleh pihak swasta yang bakal dikenali sebagai Melaka Revo-STEM Center.

Mengulas SMB2035, beliau berkata ia merupakan dokumen strategik hala tuju Melaka ke arah Bandar Pintar dengan penekanan inisiatif pintar serta pemerkasaan data sebagai tunjang utama dalam meningkatkan perkhidmatan digital.

SMB2035 disediakan oleh Unit Perancang Ekonomi Negeri (UPEN) Melaka dengan kerjasama Kumpulan Industri-Kerajaan bagi Teknologi Tinggi Malaysia (MIGHT) dan turut berperanan sebagai panduan transformasi digital Melaka dengan menggabungkan pendigitalan, pentadbiran, perniagaan, penyelidikan, pembangunan dan pengkomersialan (RD&C) serta masyarakat dalam ekosistem yang lengkap.

“Fokus kerajaan negeri juga adalah melalui komponen Kerajaan Pintar dalam SMB2035 iaitu pembangunan dan pemerkasaaan platform dan kandungan digital serta aplikasi pintar bagi meningkatkan perkhidmatan digital yang merentasi sektor awam, swasta, industri dan rakyat,” katanya.

Sulaiman juga menyifatkan ini sejajar dengan usaha kerajaan negeri yang telah merangka pembangunan digital menerusi Pelan Strategik Melakaku Maju Jaya 2035 (PSMJ 2035) di bawah Flagship 7: Pendidikan dan Teknologi Digital Melaka.

Pada majlis sama, beliau turut menyaksikan pemeteraian kerjasama antara Pertubuhan Bandar Mampan dan Pintar Malasysia (MSCA) dengan Melaka ICT Holdings (MITH) dan Hatten Edge bagi pelaksanaan inisiatif jangka pendek dan pemacu perubahan yang digariskan dalam dokumen SMB2035.


KPDNHEP dedah kegiatan usahawan salah guna istilah francais

MELAKA 3 April. – Kementerian Perdagangan Dalam Negeri dan Hal Ehwal Pengguna (KPDNHEP) hari ini mendedahkan kegiatan sesetengah usahawan yang menyalahgunakan istilah francais dan jualan langsung sebagai jalan mudah untuk mengembangkan perniagaan mereka.

Timbalan Menterinya Datuk Rosol Wahid berkata, walaupun aduan yang diterima tidak banyak, KPDNHEP memandang serius masalah itu dengan sebahagian pelaku sudah dikenakan tindakan menurut Akta Francais 1988 serta Akta Jualan Langsung dan Skim Anti-Piramid 1993.

“Begitu juga dengan francaisor yang menekan francaisi mereka. Jadi, jika ada masalah yang timbul termasuk perjanjian yang tidak ditunaikan, segera laporkan,” katanya kepada pemberita selepas merasmikan program Industri Francais dan Jualan Langsung, Kempen Beli Barangan Malaysia KBBM) dan Program Jualan Malaysia (PJM) 2021 peringkat negeri Melaka di sini.

Berhubung kebimbangan usahawan untuk menceburi bidang francais disebabkan kos yang tinggi, beliau berkata pelaksanaan program Pembangunan Francais Makro dilihat boleh mengatasi isu itu, khususnya bagi golongan B40 dan M40 yang berhasrat menceburi sektor berkenaan.

“Kita mengadakan perbincangan bersama pemain industri yang berpotensi untuk menawarkan pakej francais mampu milik yang relevan bernilai RM100,000 ke bawah dan francais mikro bernilai RM50,000 ke bawah.

Rosol seterusnya menggesa mereka yang berminat merebut peluang berkenaan memandangkan setakat ini terdapat 11 jenama francais yang menawarkan pakej mikro dan mampu milik, seperti Arjuna Village, Ani Sup Utara, Taska Bonda Mama, KopieSatu, MD Putu Bambu World dan Ayam D’ Penyet.

Mengenai program jelajah francais berskala kecil Franchise Bay yang dilancarkan hari ini, beliau berkata program bertujuan memberi pendedahan tentang sistem perniagaan francais yang wujud di negara ini.

“Kementerian menyasarkan sekurang-kurangnya 30 potensi francaisi baharu dengan nilai potensi pelaburan RM7.5 juta pada pameran Franchise Bay sepanjang tahun ini yang juga akan diadakan di Terengganu, Johor, Pahang, Selangor, Kedah dan Sarawak,” katanya.


Uptown Simpang Walk sahut seruan Melaka Bebas Berniaga

MASJID TANAH 16 Jun – Uptown Simpang Walk Bandar Masjid Tanah kini telah dibuka mulai 9 Jun lalu bagi memperkasa ekonomi peniaga kecil di Masjid Tanah.

Presiden Persatuan Peniaga Melayu Masjid Tanah (PPMMT), Eddie Nazrin Othman berkata, sebanyak 101 tapak gerai dibuka buat peniaga kecil melayu di kawasan itu sekali gus menyahut seruan Ketua Menteri, Datuk Seri Utama Sulaiman Md Ali dalam misi Melaka Bebas Berniaga.

“Setakat ini sebanyak 85 peniaga telah berdaftar di kawasan ini dan kami masih membukanya buat mana mana peniaga yang berminat untuk beroperasi di lokasi Bazar Aidilfitri yang lalu di mana ia terletak Taman Bandar Baru Masjid Tanah.

“Bazar sepanjang kira-kira 150 meter ini akan beroperasi sepanjang tahun bermula Khamis hingga Sabtu dari jam 6 petang hingga 1 pagi.

“Ia akan dipisahkan menerusi beberapa zon iaitu barangan jualan makanan, pakaian, kosmetik, bahan kering, tudung, aksesori dan sebagainya,” katanya kepada Melaka Hari Ini.

Pada masa sama, Eddie berkata kesemua peniaga dikawasan itu juga turut dikhabarkan dengan berita gembira apabila penganjur PPMMT menawarkan perniagaan percuma selama dua bulan di kawasan itu.

“Kawasan ini begitu strategik untuk menarik ramai pengunjung malah harga sewaan juga berpatutan apabila hanya RM280 sebulan buat satu tapak ditawarkan buat mereka,” katanya.


MUFC mula tunjuk ‘taring’

KELAB Bolasepak Melaka United (MUFC) mempamerkan prestasi memberangsangkan dalam aksi pra musim apabila menundukkan Kelantan FC, 2-1 di Stadium Hang Jebat, malam tadi.

Dua gol skuad Hang Tuah dijaringkan oleh Fakhrullah Rosli pada minit ke-15 dan 43, manakala gol tunggal pelawat dijaringkan Nurshamil Abd Ghani pada minit ke-60.

Ketua Jurulatih MUFC Zainal Abidin Hassan ketika ditemui selepas perlawanan mengakui berpuas hati dengan kemenangan moral itu menjelang aksi pembuka tirai Liga Super pada 6 Mac ini.

“Malam ini (semalam) saya ingin melihat banyak pengganti pemain, atau kesebelasan kedua saya. Pemain-pemain yang cemerlang di sesi latihan sebelum ini, saya ingin memastikan mereka dapat menunjukkan sesuatu dalam aksi sebenar.

“Walaupun kita tampak sedikit longgar selepas mengeluarkan pemain-pemain utama di babak kedua, tetapi sedikit sebanyak saya melihat mereka telah menunjukkan sesuatu dan memberikan kepercayaan kepada saya,” katanya.

Menjelang aksi menentang Sabah di Stadium Hang Jebat, Sabtu ini, Zainal berkata persiapan pasukan kini sudah hampir siap dan pihaknya akan memanfaatkan sepenuhnya baki masa yang tinggal untuk membantu pemain mencapai tahap kecergasan yang diperlukan.

“Saya akui latihan memang sedikit terjejas, tetapi apapun kami akan terus kejar masa dan mendapatkan waktu bermain yang cukup untuk menghadapi aksi pertama nanti.

“Walaupun tahap kecergasan mereka masih belum 100 peratus, tetapi saya berharap pemain dapat berkorban sedikit. Apapun, saya tetap percaya pasukan ini dapat menunjukkan sesuatu yang lebih baik dan perlahan-lahan mereka akan meningkat,” katanya.


Bekas penolong Setiausaha Agung FAM, Noor Kefli Sulong meninggal dunia

KUALA LUMPUR 12 Jun – Bekas penolong Setiausaha Agung Persatuan Bolasepak Malaysia (FAM), Noor Kefli Sulong, meninggal dunia pada usia 65 tahun awal pagi tadi.

Berita sedih itu dimaklumkan oleh badan induk bola sepak negara itu menerusi kenyataan di Facebook rasminya dan mengucapkan takziah atas pemergian Allahyarham.

“Selain itu, Noor Kefli juga terbabit dalam pembangunan bola sepak di Kuala Lumpur sejak awal 1990-an dan menjadi pensyarah di Universiti Kebangsaan Malaysia sebelum menceburi pentadbiran bola sepak selaku Pengarah Futsal Konfederasi Bolasepak Asia (AFC),” kata kenyataan itu.

“Semoga Allah SWT merahmati dan mengampuni segala dosa roh Allahyarham Noor Kefli dan memuliakan kematiannya dengan menjadikan syurga sebagai ganti tempat tinggal yang abadi,” katanya.


RON97 naik satu sen dan diesel kekal

KUALA LUMPUR, 15 Dis – Harga runcit petrol RON97 naik satu sen seliter daripada RM2.99 kepada RM3.00 seliter bagi tempoh 16 Dis hingga 22 Dis.

Menurut Kementerian Kewangan dalam kenyataan hari ini, harga runcit petrol RON95 dan diesel kekal, masing-masing pada RM2.05 seliter dan RM2.15 seliter bagi tempoh yang sama.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” menurut kenyataan itu.

Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara, katanya.- BERNAMA


Hampir 9 juta dos penggalak diberikan sehingga semalam – Khairy

KUALA LUMPUR, 14 Jan – Hampir sembilan juta dos penggalak telah diberikan setakat malam tadi (11.59 malam), kata Menteri Kesihatan Khairy Jamaluddin

Beliau menjangkakan jumlah itu akan melepasi 10 juta minggu depan kerana kerajaan sedang meningkatkan usaha menggalakkan lebih ramai individu mendapatkan suntikan dos penggalak.

“Hasil daripada program dos penggalak dipercepatkan, ditambah dengan prosedur operasi standard (SOP), kapasiti hospital kekal terkawal walaupun terdapat lonjakan kes import Omicron,” katanya dalam ciapan terkini di akaun Twitter beliau.

Mengambil contoh Sarawak, Khairy berkata negeri itu merekodkan kes harian melebihi 3,000 sebelum memulakan program suntikan dos penggalak pada Oktober lepas.

“Kes harian kini sudah menurun kepada dua angka, dengan setiap penunjuk turun melebihi 90 peratus sejak September. Dapatkan dos penggalak,” katanya.

Minggu lepas, Khairy berkata empat pusat pemberian vaksin (PPV) COVID-19 mega di Lembah Klang akan mula beroperasi esok untuk menawarkan suntikan dos penggalak dalam usaha meningkatkan kadar pengambilan bagi dos ketiga itu.

Empat PPV mega itu adalah PPV Pusat Dagangan Dunia Kuala Lumpur (WTC), PPV Axiata Arena Bukit Jalil, PPV Pusat Konvensyen Ideal (IDCC) Shah Alam dan PPV Soka Gakkal, Klang.- BERNAMA


Ahmad Faizal letak jawatan MB Perak

IPOH, 5 Dis – Datuk Seri Ahmad Faizal Azumu hari ini meletak jawatan sebagai Menteri Besar Perak bersama-sama seluruh barisan Ahli Majlis Mesyuarat Kerajaan Negeri.

Ahmad Faizal, yang gagal memperoleh sokongan dalam usul keyakinan ahli Dewan terhadap Menteri Besar dalam persidangan Dewan Undangan Negeri (DUN) semalam, berkata beliau telah menyembahkan warkah peletakan jawatan itu kepada Sultan Perak Sultan Nazrin Shah semasa menghadap baginda di Istana Kinta di sini, pada 3 petang ini. – BERNAMA


Konsep ‘desa’ perlu diberi nafas baharu – Ahmad Zahid

KUALA LUMPUR, 17 Dis – Timbalan Perdana Menteri, Datuk Seri Dr Ahmad Zahid Hamidi mahu konsep ‘desa’ mempunyai makna lebih dinamik, sesuai perubahan masa dan arus pembangunan.

Menurutnya, di peringkat kementeriannya, komitmen untuk kemajuan desa didorong empat imperatif utama iaitu data dan digital; ekonomi, sosial dan sahsiah serta akses dan alam sekitar dengan setiap satu mempunyai huraian tersendiri yang akan dikongsinya dari masa ke semasa.

“Sudah pasti saya memerlukan maklum balas semua warga desa dan bukan desa bagi tujuan ini. Amat penting bagi kita yang majoriti berasal daripada desa untuk meningkatkan penyertaan idea-idea pembangunan desa.

“Di sinilah kita perlu bersatu hati, memupuk kerjasama, melupakan kulit ideologi politik bagi bersama-sama membangunkan negara,” katanya dalam hantaran di Facebooknya, hari ini.

Dalam konteks Kementerian Kemajuan Desa dan Wilayah, katanya, ini merupakan peluang sepanjang tempoh kerajaan penggal ini untuk melaksanakan pelbagai usaha bagi memastikan pemugaran dan rekayasa sosial akan melimpah dan dirasai warga desa sebaik-baiknya.

“Rekayasa sosial ini menuntut pihak kerajaan, institusi, malah parti politik untuk memainkan peranan penting memulihkan sikap dan tingkah laku masyarakat dengan membawa agenda pembangunan yang lebih progresif,” katanya. — BERNAMA


Pengusaha ‘Banana Boat’ lega dapat kembali beroperasi

TANJUNG BIDARA 3 Okt – Kejayaan Melaka memasuki Fasa 3 Pelan Pemulihan Negara (PPN) mulai kelmarin, memberikan rahmat kepada banyak pihak, termasuk pengusaha bot pisang dan ‘donut’.

Pengusaha berkenaan di pantai peranginan Pengkalan Balak dan Padang Kemunting, di sini kembali tersenyum lebar selepas lima bulan terpaksa memerap peralatan berkenaan dalam stor.

Kebenaran diberikan Majlis Keselamatan Negara (MKN) untuk aktiviti riadah di pantai berikutan negeri ini melangkah ke Fasa 3 Pelan Pemulihan Negara (PPN) sejak kelmarin, memberikan kelegaan kepada mereka.

Muhammad Iqram Wan Helmi, 23, berkata dia menurunkan bot pisang dan donut ke laut mulai pagi semalam dan diteruskan hari ini berikutan pantai berkenaan semakin dibanjiri pengunjung.

“Alhamdulillah, sejak negeri ini masuk Fasa 2 sebelum ini dan sekarang Fasa 3 PPN, pantai peranginan ini kembali dipenuhi pengunjung dari dalam negeri.

“Walaupun pengunjung dari negeri lain masih belum tiba kerana larangan merentas negeri masih dikuatkuasakan, Alhamdulillah, pengunjung dari dalam negeri semakin ramai,” katanya ketika ditemui di pantai Padang Kemunting hari ini.

Katanya, sepanjang Fasa 1 Perintah Kawalan Pergerakan (PKP) 3.0 dari Jun hingga 3 September lalu, kedua-dua bot berkenaan terpaksa dinaikkan ke darat bagi mengelakkannya rosak akibat tidak bergerak.

“Apabila kerajaan mengumumkan Melaka masuk Fasa 3, saya dan pengusaha bot pisang yang lain amat bersyukur dan berdoa agar Allah menamatkan pandemik COVID-19,” katanya.

Pengunjung pantai, Suhaimi Abdul Rahman, 35, berkata dia dan lima anggota keluarga tidak mahu melepaskan peluang meluncur laju di atas bot pisang selepas sekian lama terpaksa berkurung dalam rumah.

Rohana Abdul Malek, 29, berkata menaiki bot donut yang meluncur laju untuk pertama kali bukan setakat amat menyeronokkan, malah menguji kekuatan mental.


Wanita hamil tujuh bulan ditemukan mati dengan kesan tembakan di Pasir Mas

KOTA BHARU, 5 Jun – Seorang wanita hamil tujuh bulan ditemukan mati dengan kesan tembakan dalam sebuah kereta di tepi jalan di Kampung Repek, Pasir Mas, dekat sini petang semalam.

Pemangku Ketua Polis Kelantan Datuk Muhamad Zaki Harun berkata peniaga berusia 26 tahun itu ditemukan dalam kereta miliknya jenis Nissan Cefiro di tepi jalan kampung tersebut pada kira-kira 4 petang.

“Hasil pemeriksaan dalam kereta tersebut menemukan satu biji kelongsong peluru pada (ruang) bahagian kaki penumpang belakang sebelah pemandu,” katanya dalam kenyataan, hari ini.

Mayat wanita itu dihantar ke Hospital Pasir Mas untuk bedah siasat dan polis menahan seorang lelaki berusia 40 tahun pada 11.25 malam tadi di Pasir Mas.


Enam etnik Rohingya lari dari depot maut ketika melintas lebuh raya

NIBONG TEBAL, 20 April – Enam daripada 528 tahanan etnik Rohingya yang melarikan diri dari Depot Imigresen Sementara Sungai Bakap maut akibat dilanggar kenderaan semasa melintasi Kilometer 168 Lebuh Raya Utara Selatan (PLUS) menghala selatan iaitu berhampiran kawasan Jawi di sini pagi tadi.

Ketua Polis Pulau Pinang Datuk Mohd Shuhaily Mohd Zain berkata dalam kejadian 6.50 pagi itu, tahanan yang meninggal dunia terdiri daripada dua lelaki dewasa, dua wanita dewasa dan masing-masing seorang kanak-kanak lelaki dan perempuan serta dihantar ke Hospital Seberang Jaya untuk dibedah siasat.

“Sebaik berlaku kemalangan sehingga menyebabkan enam warga asing tersebut maut, sekumpulan 229 warga asing yang melarikan diri ke lebuh raya itu mengambil keputusan untuk tidak melintas lebuh raya tersebut kerana bimbang turut terlibat dalam kemalangan.

“Mereka bertindak menyusuri tepi jalan (lebuh raya) itu. Mereka sendiri tidak tahu ke mana destinasi yang mahu dituju sebaik melarikan diri dari depot tersebut,” katanya kepada pemberita di lokasi kejadian di sini hari ini.

Mohd Shuhaily berkata orang ramai yang menyedari kejadian itu telah menghubungi polis dan polis menahan semua warga asing itu yang terdiri daripada kanak-kanak sehingga warga emas.

Terdahulu, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap yang terletak di Jalan Besar Relau dekat sini melarikan diri dari depot tersebut dalam kejadian awal pagi hari ini.

Mohd Shuhaily berkata pihaknya menerima laporan berhubung kejadian itu pada 4.30 pagi dan terus melancarkan operasi mengesan kesemua mereka yang meloloskan diri tersebut.

“Seramai 664 etnik Rohingya ditempatkan di situ dengan 528 daripadanya melarikan diri pagi tadi…kami berjaya tahan 229 warga asing di kawasan lebuh raya dan terdahulu seramai 88 orang yang melarikan diri itu telah berjaya ditahan oleh penduduk kampung dan Jabatan Imigresen di kawasan tidak jauh dari depot tersebut,” katanya.

Beliau berkata ketika ini polis Pulau Pinang melancarkan operasi besar-besaran bagi mengesan 205 tahanan lagi yang terdiri daripada kanak-kanak sehingga warga emas dipercayai masuk ke negeri itu (Pulau Pinang) dari pusat tahanan (yang terletak di Jalan Besar Relau di Bandar Baharu di Kedah) untuk melarikan diri.

Menurutnya, pihak polis juga mengadakan sekatan jalan raya di susur-susur keluar dan masuk lebuh raya di negeri itu bagi mengesan saki-baki warga asing yang melarikan diri.

“Pihak polis mengucapkan terima kasih kepada orang ramai terutama sekumpulan anak muda yang membantu menyalurkan maklumat tentang keberadaan kumpulan warga asing yang melarikan diri itu ketika di lebuh raya.

“Dari segi siasatan, ia akan dijalankan oleh Polis Kontijen Kedah dan Ketua Polis Kedah akan memberikan laporan terperinci serta maklumat terkini mengenai perkembangan kes ini,” katanya.

Mohd Shuhaily turut meminta kerjasama daripada orang ramai agar membantu menyalurkan kepada pihak polis jika mempunyai maklumat atau melihat kehadiran warga asing tersebut di kawasan mereka.-BERNAMA


Pembatalan tayangan ‘Lightyear’ keputusan pengedar filem – LPF

LPF dalam kenyataan hari ini menjelaskan filem tersebut telah diluluskan dengan arahan pengubahan yang sewajarnya, namun pengedar filem tidak bersetuju untuk mematuhi arahan berkenaan.

“LPF telah menonton tapis filem ‘Lightyear’ dan telah memberikan keputusan Lulus Dengan Pengubahan (LDP) berserta klasifikasi P13 pada 30 Mei lepas.

“LPF mengarahkan supaya dibuat pengubahan (potongan) bagi adegan dan disenyapkan (mute) dialog yang didapati mengandungi elemen mempromosi gaya hidup lesbian, gay, biseksual dan transgender (LGBT) yang telah melanggar aspek utama di dalam Garis Panduan Penapisan Filem, Kementerian Dalam Negeri 2010,” katanya.

Berdasarkan kepada peruntukan Akta Penapisan Filem 2002 [Akta 620] dan Garis Panduan Penapisan Filem, Kementerian Dalam Negeri 2010, aspek-aspek yang akan dipertimbangkan oleh LPF sebelum meluluskan kandungan filem atau bahan publisiti filem termasuk keselamatan dan ketenteraman awam, keagamaan, sosiobudaya, dan ketertiban serta ketatasusilaan.

Menurut kenyataan itu, LPF akan terus komited melaksanakan tanggungjawab penapisan filem dan bahan publisiti filem yang ditayangkan atau dipamerkan untuk tontonan masyarakat umum di Malaysia.

LPF juga bertegas tidak akan berkompromi dengan kandungan filem yang mempromosi atau cuba menormalisasi unsur-unsur LGBT yang bertentangan dengan dasar negara yang tidak mengiktiraf gaya hidup LGBT.

Sebelum ini, filem Lightyear menjadi perbualan di media sosial susulan tidak akan ditayangkan di 14 negara Timur Tengah dan Asia termasuk Malaysia kerana mengandungi babak berunsur budaya songsang LGBT.

Filem itu yang sepatutnya membuka tirai di pawagam hari ini, merupakan prekuel kepada francais Toy Story yang diiktiraf oleh Pixar dan ia berkisar mengenai seorang renjer angkasa legenda. – BERNAMA


Op Selamat 18: Melaka catat 676 kemalangan, empat maut

AYER KEROH 9 Mei – Melaka mencatatkan sebanyak 676 kes kemalangan dengan empat dilaporkan maut sepanjang pelaksanaan Op Selamat 18 bermula 29 April hingga 8 Mei.

Ketua Jabatan Siasatan dan Penguatkuasaan Trafik (JSPT) negeri Superintendan [email protected] Zaki Omar berkata, berlaku kemasukan kenderaan dalam jumlah yang tinggi ke Melaka sepanjang cuti perayaan Aidilfitri lalu susulan kelonggaran prosedur operasi standard (SOP) oleh kerajaan.

Beliau berkata, jumlah kemalangan di Melaka meningkat sebanyak 73 kes atau 20 peratus berbanding 603 dicatatkan sepanjang Op Selamat 15 yang lalu.

“Mangsa yang parah juga meningkat daripada cuma tiga individu pada Op Selamat 15 kepada 32 orang atau peningkatan sebanyak 967 peratus.

“Pada Op Selamat sebelum ini tidak ada mangsa dilaporkan cedera ringan namun tahun ini Melaka merekodkan sebanyak 35 kes atau peningkatan sebanyak 100 peratus,” katanya menerusi satu kenyataan, semalam.

Katanya, jumlah saman atas pelabagai kesalahan termasuk memandu melebihi had lalu dikeluarkan mengikut POL 257 dan POL 170A juga meningkat 1,934 daripada 6,022 kepada 7,956 atau naik sebanyak 32 peratus.


Neelofa, suami hadir bagi prosiding langgar SOP PKPB di Kompleks Mahkamah Seremban

SEREMBAN 20 Mei.- Selebriti Noor Neelofa Mohd Noor dan suami, Muhammad Haris Mohd Ismail hadir di Kompleks Mahkamah Seremban di sini, sebentar tadi bagi prosiding berhubung pelanggaran prosedur operasi standard (SOP) Perintah Kawalan Pergerakan Bersyarat (PKPB) yang ditularkan di media sosial.

Berdasarkan lintas langsung Sinar Harian, pasangan berpakaian sedondon serba putih dan coklat itu tiba dengan kenderaan BMW kira-kira jam 9 pagi.

Neelofa dan Muhammad Haris kemudian kelihatan berjalan ke pondok pengawal untuk mengimbas Kod MySejahtera dan suhu badan sebelum menaiki semula kenderaan mereka.

Berdasarkan kenyataan Ketua Polis Daerah Nilai Superintendan Mohd Fazley Ab Rahman, semalam, pasangan itu akan didakwa di Mahkamah Majistret Seremban mengikut Peraturan 19, Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan) (kawalan pergerakan bersyarat) (no.4) (pindaan) (no.12) 2021.

Muhammad Haris berdepan dua pertuduhan iaitu gagal membuat imbasan aplikasi MySejahtera untuk daftar masuk atau menulis secara manual dan tidak memakai pelitup muka di tempat awam seperti ditetapkan dalam SOP PKPB.

Noor Neelofa pula akan didakwa gagal mematuhi SOP PKPB kerana tidak membuat imbasan aplikasi MySejahtera untuk daftar masuk (check-in) di premis atau menulis secara manual.

Difahamkan pihak media dibenarkan untuk mengikuti prosiding di dalam mahkamah dan akan diberikan pautan khas untuk mendengar pertuduhan yang dibacakan terhadap pasangan itu.

Pada 2 Mei lalu Noor Neelofa memuat naik gambar dan video dia bersama suami berada di sebuah kedai karpet di Nilai dekat sini dan dua hari selepas itu, kedua-duanya hadir memberi keterangan selama empat jam di Ibu Pejabat Daerah Polis Nilai.


Zakat fitrah di Kelantan kekal RM7

KOTA BHARU, 28 Mac – Majlis Agama Islam dan Adat Istiadat Melayu Kelantan (MAIK) menetapkan kadar bayaran zakat fitrah pada tahun ini kekal RM7.

Yang Dipertua MAIK yang juga Tengku Temenggong Kelantan Tengku Tan Sri Mohamad Rizam Tengku Abdul Aziz bagaimanapun berkata mana-mana individu yang ingin membuat bayaran RM14 atau RM21 berdasarkan keselesaan mengikut harga beras yang dimakan adalah digalakkan.

“Kadar nisab zakat harta bagi negeri Kelantan tahun 1443H/2022M pula sebanyak RM20,366 untuk haul Ramadan 1443H hingga Ramadan 1444H,” katanya dalam kenyataan hari ini.

Tengku Mohamad Rizam berkata pembayaran zakat boleh dilaksanakan melalui perkhidmatan kaunter baitulmal di masjid-masjid bandar dan jajahan atau menerusi MAIK e-Zakat Payment di www.e-maik.my.

“Pembayaran zakat boleh dibuat melalui institusi perbankan yang dilantik oleh MAIK sebagai ejen kutipan zakat iaitu Bank Islam Malaysia Berhad, CIMB, RHB, AmBank, Maybank dan Bank Rakyat.

“Selain itu, boleh juga menerusi Standard Chartered, Affin Bank Berhad, HSBC Bank Berhad, EON Bank Berhad, Al-Rajhi, Bank Muamalat Malaysia Berhad, Bank Simpanan Nasional, OCBC Al-Amin, dan Agrobank,” katanya.

Tengku Mohamad Rizam berkata ketetapan kadar zakat fitrah dan nisab zakat harta itu telah mendapat perkenan Sultan Kelantan Sultan Muhammad V.

“MAIK amat mengharapkan kerjasama daripada semua pihak untuk mengambil maklum tentang ketetapan ini dan bersama-sama menghidupkan Ramadan tahun ini dengan amalan soleh dan tanggungjawab berzakat sebagaimana difardukan,” katanya.- BERNAMA


‘Speedy Tigers’ tewas lagi

SKUAD hoki lelaki kebangsaan kecundang sekali lagi pada aksi persahabatan tiga penjuru setelah tewas 1-3 kepada Great Britain di Stadium Hoki Nasional Bukit Jalil, malam tadi.

Seminit selepas itu, serangan pantas pihak lawan menyaksikan Phil Roper menjaringkan gol kedua pasukan melalui gol padang apabila beliau berjaya menguis bola menewaskan penjaga gol Malaysia, Muhammad Hafizuddin Othman sekali gus meletakkan Great Britain di depan dengan 2-0.

Anak buah bimbingan A. Arul Selvaraj tidak berputus asa dan akhirya berjaya meraih gol yang dicari pada pada minit ke-55, apabila Muhammad Razie Abd Rahim berjaya menyempurnakan pukulan sudut penalti.


Idris pastikan 14 agensi agama capai objektif ‘Keluarga Malaysia’

PUTRAJAYA 1 Sept – Menteri di Jabatan Perdana Menteri (Hal Ehwal Agama) yang baharu Idris Ahmad akan memastikan kesemua 14 agensi di bawah seliaannya melaksanakan fungsi masing-masing dan bergerak seiring dengan objektif Keluarga Malaysia.

Idris berkata, satu pertemuan akan diadakan bersama ketua agensi masing-masing di Kompleks Islam Putrajaya petang ini bagi membincangkan bagaimana kesemua agensi itu dapat bekerjasama dalam memenuhi aspirasi Perdana Menteri Datuk Seri Ismail Sabri Yaakob yang memperkenalkan konsep Keluarga Malaysia.

“Ini (pertemuan) supaya dapat kita memahami tentang fungsi dan tanggungjawab masing-masing bagi membentuk Keluarga Malaysia yang kita harapkan,” katanya kepada media selepas melapor diri bagi memulakan tugas secara rasmi di sini hari ini. Turut sama ialah Timbalannya Datuk Ahmad Marzuk Shaary.

Selepas mengimbas kad perakam waktu dan memasuki pejabatnya, Idris dijadualkan menghadiri mesyuarat Kabinet secara maya yang pertama di bawah pentadbiran Ismail Sabri.

Antara 14 agensi agama di bawah Jabatan Perdana Menteri (Hal Ehwal Agama) ialah Jabatan Kemajuan Islam Malaysia, Majlis Agama Islam Wilayah Persekutuan, Lembaga Tabung Haji, Yayasan Pembangunan Ekonomi Islam Malaysia dan Yayasan Waqaf Malaysia.


PdPR dilanjutkan 25 hari lagi – Radzi Jidin

KUALA LUMPUR 6 Jun – Semua sekolah di seluruh negaraa akanmenjalani persekolahan secara pengajaran dan pembelajaran di rumah (PdPR) selepas tamat cuti penggal 13 Jun ini.

“Keputusan sama ada sekolah dibuka secara bersemuka atau meneruskan PdPR selepas cuti pertengahan penggal pada 26 Julai akan dimakluman seminggu lebih awal,” katanya.

Beliau berkata demikian pada sidang mediamengenai pengoperasian sekolah yang disiarkan langsung di saluran televisyen dan media sosial di sini pagi ini.


PM Ismail Sabri terima kunjungan hormat pemimpin Huazong

Antara pemimpin Huazong yang hadir dalam pertemuan kira-kira sejam di Perdana Putra di sini ialah Presiden Tan Sri Goh Tian Chuan, Timbalan Presiden Datuk Ong Seng Khek, Naib Presiden Datuk Lam Kuang Yau, Setiausaha Agung Datuk Dr Wong Aik Loung dan Bendahari Tan Sri Tan Kean Soon.

Ditubuhkan pada 1991, Huazong merupakan pertubuhan bukan kerajaan (NGO) yang menggabungkan 13 gabungan persatuan dan pertubuhan Cina di setiap negeri dan wilayah di Malaysia.

Huazong menjadi pengantara komunikasi antara komuniti Cina di Malaysia dengan kerajaan Malaysia dan memupuk semangat perpaduan masyarakat Cina melalui penganjuran aktiviti bersifat kebudayaan.


Media tradisional disaran “upskill” dan “reskill” tenaga kerja

KUALA LUMPUR 11 Sept. –  Media tradisional perlu melaksanakan reskilling dan upskilling tenaga kerjanya dalam meningkatkan kreativiti bagi memperkasa medium itu, kata Ketua Setiausaha Kementerian Komunikasi dan Multimedia Datuk Suriani Ahmad.

Beliau berkata ini penting memandangkan landskap media berubah secara drastik dalam tempoh beberapa tahun kebelakangan ini dengan perubahan ketara dilihat dari segi klasifikasi pekerjaan, aliran kerja, sistem penjanaan kandungan, respons dan perniagaan.

“Saya ingin melihat di mana teknologi membuka teknik-teknik baharu bagi forum pembelajaran untuk kita melebarkan sayap dan terlibat dalam kreativiti kerana anda tidak boleh mengambil sumber luar kreativiti dan kemahiran teknikal masih relevan,” katanya.

Beliau berkata demikian sebagai ahli panel pada webinar serantau mengenai wanita menerajui masa depan baharu, anjuran Institut Asia Pasifik bagi Pembangunan Penyiaran (AIBD) yang disiarkan secara langsung menerusi Facebook Kementerian Komunikasi dan Multimedia semalam.

Ahli panel lain termasuk Setiausaha Eksekutif Suruhanjaya Ekonomi dan Sosial Pertubuhan Bangsa-Bangsa Bersatu bagi Asia dan Pasifik (UN-ESCAP) Dr Armida Salsiah Alisjahbana, Menteri Kesatuan bagi Pembangunan Wanita dan Kanak-kanak dan Tekstil India  Smriti Zubin Irani dan Datuk Bandar Davao City di Filipina Sara Duterte.

Sementara itu, Suriani berkata Perbadanan Data Antarabangsa (IDC) mendedahkan unjuran industri teknologi maklumat sedunianya bagi 2019 dan tahun seterusnya menunjukkan 60 peratus daripada keluaran dalam negara kasar akan didigitalkan dengan pertumbuhan setiap industri dipacu oleh penawaran, operasi dan hubungan yang dipertingkat secara digital menjelang 2022.


Balai Polis Lubok China akan dipindahkan

ALOR GAJAH 25 Mac – Balai Polis Lubok China dicadang untuk dipindahkan ke kawasan lebih tinggi bagi mengelakkan kerugian akibat bencana banjir.

Ketua Polis Daerah Alor Gajah, Superitendan Arshad Abu berkata, akibat banjir besar hujung tahun lalu kerugian akibat kerosakan dialami Balai Polis Lubuk China mencapai RM200,000.

Menurutnya, meskipun kerja pembaikan asas dan penggantian peralatan pejabat seperti komputer sudah dilaksanakan Balai Polis Lubuk China masih dicadangkan untuk dipindahkan bagi mengelakkan kejadian sama daripada berulang.

“Diharapkan perkara ini dapat dilaksanakan, setakat ini peruntukan bagi tujuan itu belum mendapat kelulusan,” katanya selepas merasmikan Sambutan Hari Peringatan Polis ke-215 di Ibu Pejabat Polis (IPD) Daerah Alor Gajah, di sini hari ini.

Terdahulu pada majlis sama Arshad menyempurnakan gimik penyerahan dua buah bot gentian kaca disumbangkan Kementerian Dalam Negeri (KDN) sebagai persiapan menghadapai bencana banjir.

Mengulas lanjut, beliau berkata, bot berkenaan akan ditempatkan di Balai Polis Lubok China sekali gus mampu memastikan operasi menyelamatkan mangsa banjir dapat dilaksanakan dengan segera.


Tempoh lanjutan pembaharuan LMM, LKM tidak disambung selepas 39 September

PUTRAJAYA 16 Ogos – Tempoh lanjutan pembaharuan Lesen Kenderaan Motor (LKM) dan Lesen Memandu Malaysia (LMM) termasuk Lesen Vokasional (GDL/PSV) tidak akan disambung selepas 30 Sept ini, kata Ketua Pengarah Pengangkutan Jalan Datuk Zailani Hashim.

Beliau berkata, tempoh lanjutan yang diberikan sebelum ini adalah mencukupi untuk individu melakukan pembaharuan cukai jalan dan lesen memandu, selain ia boleh diperbaharui secara dalam talian.

Selain kaunter Jabatan Pengangkutan Jalan (JPJ), urusan pembaharuan boleh dibuat di Pos Malaysia Bhd dengan membuat janji temu, dan menerusi perkhidmatan dalam talian MyEG Services Sdn Bhd (MyEG) bagi mengelakkan kesesakan di premis, katanya.

“Pembaharuan LMM dan LKM digalakkan dibuat secara dalam talian bagi mereka yang cekap internet dan hanya hadir ke premis sekiranya perlu,” katanya dalam sidang media secara maya mengenai urusan pembaharuan LKM dan LMM hari ini.

Menurut rekod urusan pembaharuan LKM dan LMM bagi tempoh 1 hingga 15 Ogos, JPJ mencatatkan sebanyak 639,965 rekod pembaharuan, Pos Malaysia (373,805), MyEG (322,231) dan Pusat Pemeriksaan Kenderaan Berkomputer (Puspakom) pula 8,400 bagi urusan LKM sahaja.

Pos Malaysia sebelum ini memaklumkan janji temu boleh dibuat secara dalam talian melalui ciri Outlet Finder di www.pos.com.my atau aplikasi mudah alih Pos Malaysia dengan membuat pilihan negeri, cawangan pejabat pos dan klik pada pautan yang tersedia.

Sementara itu, Pengarah Eksekutif MyEG Datuk Raja Munir Shah Raja Mustapha berkata buat masa ini terdapat peningkatan transaksi yang tinggi dan pihaknya berusaha memastikan setiap transaksi dapat dihantar kepada pelanggan sebelum 30 September ini.

“Bagi pelanggan di kawasan PKPD (Perintah Kawalan Pergerakan Diperketatkan), sekiranya terdapat kelewatan penghantaran, boleh hubungi talian 03-7801 8888 bagi urusan selanjutnya,” katanya.


Covid-19: Kes pulih hampir 98 peratus

KUALA LUMPUR 7 Julai – Usaha mengekang penularan pandemik COVID-19 di negara ini terus menunjukkan perkembangan positif dengan jumlah kes yang sembuh terus meningkat kepada 8,481 atau 97.8 peratus daripada jumlah keseluruhan kes.

Lebih memberangsangkan, hari ini juga tidak ada kes kematian dicatatkan sekali gus menjadikan jumlah maut akibat wabak itu, kekal 121 kes untuk 23 hari berturut-turut.

Ketua Pengarah Kesihatan, Datuk Dr Noor Hisham Abdullah berkata hari ini terdapat lima kes sembuh  dan hanya enam kes baharu, dilaporkan.

“Enam kes baharu dilaporkan, ini menjadikan jumlah kes positif COVID-19 di Malaysia adalah sebanyak 8,674 kes. Oleh itu, jumlah kes aktif dengan kebolehjangkitan adalah 72 kes.

“Bagi kes baharu, empat adalah kes import yang mendapat jangkitan di luar negara manakala dua kes penularan di dalam negara. Semua kes baharu adalah warga tempatan,” katanya dalam satu kenyataan, hari ini.


COVID-19: SMK Tunku Besar Tampin tutup tujuh hari

SEREMBAN 21 Okt – Sekolah Menengah Kebangsaan (SMK) Tunku Besar Tampin diarah tutup selama tujuh hari bermula esok selepas seorang pelajarnya didapati positif COVID-19.

Perkara itu dinyatakan Pengarah Pendidikan Negeri Sembilan Md Fiah Md Jamin dalam surat yang dikeluarkan kepada pengetua sekolah berkenaan hari ini dan disahkan pegawai Jabatan Pendidikan negeri yang dihubungi Bernama hari ini.

“Pihak sekolah hendaklah memastikan guru bekerja dan melaksanakan proses pengajaran dan pembelajaran dari rumah berdasarkan kesesuaian dan keupayaan akses kepada komunikasi murid sepanjang tempoh penutupan sekolah,” kata Md Fiah dalam surat berkenaan.

Sementara itu, ketika ditemui di Tampin, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata sekolah berkenaan ditutup bagi proses santisasi.

Negeri Sembilan hari ini merekodkan sembilan kes baharu COVID-19 dengan lapan daripadanya di Tampin dan satu di Port Dickson, menjadikan jumlah keseluruhan kes sebanyak 1,119 kes.


Ahmad Faizal gesa semua pihak, seteru politik bantu bangunkan sukan negara

KUALA LUMPUR, 30 Mei – Menteri Belia dan Sukan Datuk Seri Ahmad Faizal Azumu mengajak semua pihak termasuk seteru politiknya Steven Sim, berhenti daripada menuding jari dan bersama-sama berganding bahu memperkasakan sukan tanah air.

“Beliau (Steven) dan saya, kedua-dua kami kena buat kerja yang lebih baik untuk pastikan sukan lebih baik, bukannya berpolitik dalam sukan.

“Kalau kita berpolitik dalam sukan, seperti ada juga persatuan-persatuan sukan kebangsaan yang berpolitik lebih daripada parti politik, tidak akan maju sukan kita,” katanya pada sidang media Majlis Penyerahan Anugerah kepada Pasukan Golf Sukan SEA di Kelab Golf Diraja Selangor di sini, hari ini.

Ahmad Faizal berkata demikian ketika ditanya mengenai hantaran Facebook rasmi Steven yang mengulas kenyataannya mengenai prestasi dan pencapaian kontinjen negara di temasya Sukan SEA ke-31 di Hanoi, Vietnam baru-baru ini.

Dalam hantaran pada 22 Mei lepas, Steven mendakwa Ahmad Faizal menyalahkan atlet atas pencapaian keseluruhan kontinjen negara di temasya sukan dwitahunan itu.

Sehubungan itu, Ahmad Faizal berkata kesilapan Steven mentafsir kenyataannya adalah mungkin disebabkan, bekas Timbalan Menteri Belia dan Sukan itu tidak memahami konteks yang hendak dijelaskan berhubung perkara tersebut.

“Saya katakan tidak ada siapa pun rakyat Malaysia gembira untuk berada dalam kedudukan keenam keseluruhan, jika anda tanya atlet kita dapat gangsa, adakah mereka gembira dengan dapat gangsa? Tentunya tidak 100 peratus gembira, mereka telah lakukan yang baik.

“Saya katakan juga kepada persatuan-persatuan sukan kebangsaan, semua kita perlu tingkatkan usaha untuk mendapat kedudukan keseluruhan lebih baik, tetapi dari segi sasaran kita telah capai sasaran…misi kita tercapai,” katanya.

Mengulas lanjut, Ahmad Faizal berkata pencapaian keseluruhan 39 pingat emas serta tempat keenam di Hanoi mesti diperbaiki, dengan kerja keras supaya Malaysia mampu meraih pencapaian lebih gemilang di masa depan.

Di Hanoi, kontinjen negara berjaya mengatasi sasaran 36 pingat emas, 35 perak dan 75 gangsa dengan merangkul 39-45-90 pingat, sekali gus menduduki tempat keenam di belakang juara keseluruhan Vietnam (205-125-116), Thailand (92-103-137), Indonesia (69-91-81), Filipina (52-70-105) dan Singapura (47-46-73).- BERNAMA


Kerajaan peruntuk RM1 juta khidmat guaman bantu Keluarga Malaysia tidak berkemampuan – PM

Perdana Menteri Datuk Seri Ismail Sabri Yaakob berkata yayasan yang ditubuhkan di bawah Pertubuhan Alumni Rumpun Fakulti Undang-Undang Universiti Malaya (PARFUM) itu dinamakan bersempena nama tokoh perundangan yang amat disegani selain menghargai jasa dan sumbangan tokoh berkenaan.

Beliau berkata PARFUM sebelum ini berhasrat  menubuhkan klinik bantuan guaman sebagai platfom bekas mahasiswanya untuk berbakti melalui tawaran perkhidmatan guaman secara percuma atau pro bono.

“Saya amat menyokong cadangan murni ini, kerana ia senada dengan misi saya dan kerajaan untuk sentiasa membantu Keluarga Malaysia yang memerlukan bantuan guaman,” katanya dalam ucapan pada sambutan Jubli Emas Fakulti Undang-Undang, Universiti Malaya (UM) di sini, hari ini.

Turut hadir Dekan Fakulti Undang-Undang UM Prof Madya Datuk Dr Johan Shamsuddin Sabaruddin; Presiden PARFUM Tan Sri Shahrizat Abdul Jalil dan Ketua Hakim Negara Tun Tengku Maimun Tuan Mat.

Ismail Sabri turut mengumumkan peruntukan RM500,000 sebagai dana permulaan untuk mewujudkan Tabung Kebajikan Keluarga Malaysia bagi membantu siswazah Fakulti Undang-Undang UM daripada keluarga B40.

Selain itu, bagi pembangunan semula ASEAN Legal Information Portal menerusi penjenamaan semula ASEAN Law Guide, Perdana Menteri juga mengumumkan peruntukan RM500,000 bagi merealisasikan tujuan itu.

Mengulas sambutan istimewa 50 tahun fakulti itu, Ismail Sabri yang merupakan alumni Fakulti Undang-Undang UM meluahkan rasa bangga dengan pencapai fakulti itu yang menyaksikan ramai mahasiswanya mencipta nama dalam sistem demokrasi dan menyumbang kepada pembangunan negara.

“Kejayaan alumni Fakulti Undang-Undang UM dapat dilihat dalam badan kehakiman, sektor  perundangan, pentadbiran negara, politik tanah air, badan korporat, pendidikan negara, institusi antarabangsa dan lain-lain.

“Tiga institusi penting yang menjadi tiang seri kepada sistem demokrasi negara dipimpin alumni fakulti ini iaitu Badan Eksekutif dipimpin oleh saya sebagai Perdana Menteri.

“Badan Kehakiman diketuai Ketua Hakim Negara Tun Tengku Maimun Tuan Mat, manakala Badan Legislatif diketuai Tan Sri Azhar Azizan Harun sebagai Yang Dipertua Dewan Rakyat dan masing-masing produk fakulti ini,” katanya. – BERNAMA


Kira-kira 80 bekas mengandungi bahan kimia berbahaya dijumpai di Pelabuhan Beirut

BEIRUT 25 Ogos – Pakar ketenteraan Lubnan dan rakan mereka dari Perancis menemukan 79 bekas mengandungi bahan kimia berbahaya di Pelabuhan Beirut, lokasi berlakunya tragedi letupan maut awal bulan ini.

“Antara 14 dan 22 Ogos, sebanyak 25 bekas mengandungi asid hidroklorik dijumpai, serta 54 bekas bahan kimia lain dan andai berlaku kebocoran ia boleh mencetuskan bencana,” kata tentera Lubnan dalam satu kenyataan pada Isnin.

Pada 4 Ogos, ibu kota Lubnan digemparkan dengan letupan kuat menyaksikan seluruh daerah berdekatan dengan kawasan pelabuhan turut mengalami kemusnahan, lapor agensi berita Sputnik.

Kejadian itu disebabkan 2,750 tan ammonium nitrat tidak disimpan dengan baik di Pelabuhan Beirut, mencetuskan letupan mengorbankan lebih 170 orang manakala lebih 40,000 yang lain cedera. Ada beberapa laporan media baru-baru ini mengatakan jumlah kematian seramai 220 orang dan lebih 100 masih hilang.

Berikutan itu, kerajaan Lubnan mengisytiharkan darurat di Beirut. Kira-kira seminggu selepas kejadian kerajaan yang dipimpin Perdana Menteri Hassan Diab umum mengundurkan diri berikutan kemarahan rakyat, menyebabkan ribuan penunjuk perasaan mengadakan bantahan menggesa beliau meletakkan jawatan.


Mahkamah tinggi semak hukuman kes lelaki tetap kepala, tangan peguam

KUALA LUMPUR, 16 Mac – Mahkamah Tinggi di sini akan menyemak hukuman kes seorang lelaki yang didenda RM5,000 kerana menetak bahagian kepala dan tangan kiri seorang peguam menggunakan parang selepas berang ditegur kerana tidak memakai pelitup muka, baru-baru ini.

Hari ini ditetapkan untuk pendengaran semakan kes itu di hadapan Hakim Datuk Collin Lawrence Sequerah, namun M. Samasiveng, 57, tidak hadir ke mahkamah dan gagal dikesan oleh peguam T.P Aravind Raj, yang sebelum ini mewakili lelaki itu pada prosiding kes di Mahkamah Majistret Selayang.

Semakan itu dibuat mengikut Seksyen 323 Kanun Prosedur Jenayah (CPC) yang memberi kuasa kepada Mahkamah Tinggi untuk memanggil rekod prosiding mahkamah rendah dan menyemaknya.

Aravind, yang hadir pada prosiding hari ini berkata beliau telah cuba menghubungi lelaki itu tetapi panggilannya tidak dijawab malah tidak mendapat arahan sama ada untuk mewakili Samasiveng dalam prosiding semakan ini.

“Saya baru sahaja mendapat notis berhubung perbicaraan semakan ini dan saya akan cuba menghubungi Samasiveng berhubung perkara ini. Mohon maaf atas segala kesulitan,” katanya.

Sementara itu, Timbalan Pendakwa Raya Mohd Isa Mohamed memaklumkan kepada mahkamah bahawa rayuan berhubung kes tersebut difailkan di mahkamah oleh Pejabat Pendakwaan Negeri Selangor.

Pada 11 Mac lepas, Mahkamah Majistret Selayang menjatuhkan hukuman denda RM5,000 ke atas Samasiveng selepas mengaku bersalah mencederakan Gurcharan Singh, 60, menggunakan sebilah parang yang mungkin menyebabkan kematian terhadap mangsa di sebuah pasar raya di Taman Bersatu Rawang, Gombak pada 9 Mac lepas.

Pendakwaan dikemukakan mengikut Seksyen 324 Kanun Keseksaan yang membawa hukuman penjara maksimum 10 tahun atau dengan denda atau sebat atau mana-mana dua daripada seksaan itu.- BERNAMA


Kit RTK COVID-19 buatan Malaysia capai ketepatan 100 peratus

GEORGE TOWN 2 Mac – Kit ujian pantas (RTK) Antigen ProDetect® COVID-19 buatan Malaysia oleh Medical Innovation Ventures Sdn Bhd (Mediven) memperoleh skor ketepatan 100 peratus dalam Program Penilaian Kualiti Luar (EQAP) yang dikendalikan oleh European Society untuk penilaian kualiti luaran (EsFEQA).

Mediven adalah sebuah syarikat diagnostik perubatan yang berpangkalan di Pulau Pinang yang membangun, mengeluarkan dan memasarkan ujian molekul diagnostik klinikal berkualiti tinggi dan pantas.

Dalam satu kenyataan hari ini, Pengarah Operasi Mediven, Dr Lim Li Sze berkata ujian pantas COVID-19 itu berfungsi sebagai alat saringan awal yang bernilai tinggi dan sama seperti disahkan dalam EQAP, kit ujian ProDetect® syarikat itu mengekalkan kualiti dan ketekalannya dalam menghasilkan ketepatan tahap tinggi.

“Pengesanan awal, pengasingan dan rawatan kepada mereka yang dijangkiti adalah penting dan bagi mencegah penularan jangkitan COVID-19 susulan daripada kes yang meningkat sekarang,” kata Lim.

Sementara itu, Pengarah Eksekutifnya Ariff Ismail berkata pencapaian Mediven dalam penilaian EQAP mencerminkan dedikasi dan misi syarikat untuk menyediakan teknologi diagnostik yang canggih.

Kit Ujian ProDetect® menyediakan keputusan ujian dalam tempoh 20 minit dan mampu mengesan semua varian yang membimbangkan termasuk Delta dan Omicron.

Mediven® mempunyai dua jenis kit ujian ProDetect® untuk pengesanan COVID-19, pakar perubatan menggunakan salah satu daripada dua jenis sampel sama ada sampel air liur dan calitan hidung manakala kit ujian kendiri akan menggunakan sampel air liur atau calitan hidung.

Syarikat itu juga bekerjasama dengan MyDocLab baru-baru ini untuk melancarkan aplikasi penjagaan kesihatan bagi membolehkan sekolah, korporat dan individu mengurus pekerja dan status kesihatan diri mereka dengan berkesan serta membolehkan pelaporan ujian pantas antigen profesional yang mudah untuk tujuan rentas sempadan antarabangsa yang boleh dilakukan di rumah dengan selesa.

Beliau berkata aplikasi itu juga boleh mengeluarkan laporan rasmi yang diperakui secara profesional yang diperlukan untuk Laluan Perjalanan Lengkap Vaksin (VTL). – BERNAMA


Muhyiddin akan jalankan tanggungjawab sebagai PM sementara, bantu negara

PUTRAJAYA 16 Ogos – Tan Sri Muhyiddin Yassin hari ini berkata beliau akan menjalankan tugas sebagai perdana menteri sementara, sebagaimana yang diperkenan oleh Yang di-Pertuan Agong.

“Ia adalah tugas yang terhormat, dan saya akan terus jalankan tugas sebagai Perdana Menteri (sementara) bagi membantu negara,” katanya dalam satu pertemuan dengan editor kanan media di pejabat Perdana Menteri di sini.

Muhyiddin yang menyerahkan surat peletakan jawatan sebagai Perdana Menteri tengah hari tadi kepada Yang di-Pertuan Agong berkata, beliau akan memikul tanggungjawab itu dan berharap lantikan penggantinya dibuat secepat mungkin.

Mengulas lanjut, katanya apabila Yang di-Pertuan Agong meminta beliau meneruskan tugas sebagai perdana menteri sementara, Muhyiddin berkata beliau terus merujuk kepada Peguam Negara Tan Sri Idrus Harun mengenai bidang tugas itu.

“Saya telah mendapatkan pandangan Peguam Negara yang kemudiannya menyatakan bahawa saya boleh menjalankan fungsi eksekutif dan menasihati Yang di-Pertuan Agong sehingga perdana menteri yang baharu dilantik.

Apabila ditanya sama ada barisan jemaah menteri akan dikekalkan sebagai kabinet sementara, Muhyiddin berkata, setahunya hanya beliau seorang yang akan menjalankan tugas.

“Sebagai contoh, saya tidak boleh tanda tangan cek bernilai RM1 bilion. Saya perlu rujuk dan ikut nasihat Peguam Negara,” tambah beliau.


‘Mak buka mata mak, mengucap mak, ampunkan mak ya Allah’

AYER KEROH 24 Mei – Ketika negara terus mencatatkan peningkatan kes COVID-19 saban hari, sebuah keluarga hari ini meraung meratapi kehilangan insan tersayang yang turut menjadi korban virus berbahaya itu.

Kisah kesedihan lapan sekeluarga itu tular menerusi rakaman panggilan video berdurasi satu minit 37 saat yang tersebar melalui media sosial sehingga meruntun perasaan sesiapa sahaja yang melihatnya.

Berdasarkan keterangan pada rakaman yang tersebar itu, kes dipercayai berlaku jam 4.45 pagi tadi di Hospital Shah Alam, Selangor dan wanita terbabit didakwa meninggal dunia selepas tiga minggu bertarung nyawa selepas dijangkiti COVID-19.

“Hari ini 24 Mei pukul 4.45 pagi tadi, ibu mentua kesayangan saya telah kembali ke rahmatullah. Meninggal dunia di Hospital Shah Alam. Arwah meninggal sebab COVID-19. Tiga minggu dalam ICU (unit rawatan rapi) sebab sesak nafas perlukan bantuan oksigen.

“So,(jadi) punca kene COVID adalah kerana kakak ipar dapat melalui kawan ‘office’ dia. Kakak ipar jumpa mak mentua saya cium tangan dan berborak (berbual) rapat-rapat. Bila kakak ipar pergi buat ‘swab test’ positif (COVID-19).

“Bawa mak mentua pergi ‘test’ terus positif. Boleh bertahan tiga minggu sahaja selepas itu meninggal dunia. Jadi hati-hati kawan-kawan semua ya,” demikian menurut tulisan yang tersebar selepas dikemaskan untuk pembaca.

Turut dijelaskan adalah rakaman video berkenaan dibuat selepas diminta doktor untuk anak-anak melihat buat kali terakhir wanita berkenaan sebelum meninggal dunia.

Sepanjang rakaman itu, ketujuh-tujuh individu di dalam video berkenaan yang dipercayai anak serta menantu wanita berkenaan tidak putus-putus meraung meminta wanita terbabit membuka mata.

“Mak buka mata mak, bangun mak, mengucap mak…,” kata wanita dalam rakaman berkenaan yang sempat mengajar ibunya mengucap kalimah syahadah sebelum panggilan video tamat.


‘Cruise’ dan makan durian sampai puas

BANDARAYA MELAKA 1 Jun – Peminat durian berpeluang menikmati keenakan isi raja buah itu selepas menyusuri sungai Melaka menerusi pakej ‘Cruise dan Makan Durian – Makan Sampai Puas’ ditawarkan Melaka River Cruise (MRC).

Ketua Pegawai Eksekutif MRC, Datuk Murad Husin berkata, menerusi pakej itu pihaknya menawarkan lima jenis durian kepada orang ramai seperti Musang King, Black Thorn, Kucing Tidur dan Durian Kampung.

“Pengunjung diberikan masa selama 40 minit untuk menikmati durian dengan dikenakan harga berpatutan iaitu RM50 bagi dewasa dan RM30 untuk kanak-kanak.

“Jika pengunjung hanya datang untuk makan durian sahaja tanpa menaiki bot harga ditawarkan adalah RM35 bagi dewasa dan RM25 bagi kanak-kanak,” katanya.


Ahli Dewan Rakyat perlu serat surat akuan pilih PM selewat-lewatnya 4 petang esok- Speaker

KUALA LUMPUR 17 Ogos – Ahli-ahli Dewan Rakyat diminta menyerahkan satu surat akuan bersumpah untuk menamakan seorang calon perdana menteri kesembilan, demikian menurut notis yang ditandatangani Yang Dipertua Dewan Rakyat Datuk Azhar Azizan Harun.

Notis bertarikh 17 Ogos itu bagi membolehkan seorang daripada mereka yang mempunyai kepercayaan majoriti dilantik sebagai perdana menteri susulan peletakan jawatan Tan Sri Muhyiddin Yassin semalam.

“Pada melaksanakan titah perintah Kebawah Duli Yang Maha Mulia Seri Paduka Baginda Yang di-Pertuan Agong, saya dengan ini memberi notis kepada Yang Berhormat supaya menyerahkan surat akuan yang menyatakan dengan terang dan jelas seorang Ahli Dewan Rakyat yang diberikan kepercayaan oleh Yang Berhormat untuk menjadi Perdana Menteri Malaysia yang kesembilan,” menurut notis itu.

Surat akuan bersumpah itu perlu diserahkan kepada pihak Istana Negara selewat-lewatnya esok sebelum 4 petang, atau ia tidak akan diambil kira.

Menurut Azhar, ini selaras Perkara 43(2)(a) Perlembagaan Persekutuan yang menyatakan Yang di-Pertuan Agong dalam melaksanakan budi bicara perlu melantik seorang Ahli Dewan Rakyat yang dalam hemat Seri Paduka mempunyai kepercayaan majoriti Ahli Dewan Rakyat sebagai Perdana Menteri.

“Ahli-ahli Yang Berhormat diperingatkan untuk menjaga kerahsiaan Surat Akuan itu sehingga Kebawah Duli Yang Maha Mulia Seri Paduka Baginda Yang di-Pertuan Agong membuat keputusan,” katanya dalam notis berkenaan.

Azhar berkata surat akuan bersumpah itu tidak dibenarkan dihantar melalui serahan tangan untuk mengelakkan penularan COVID-19 memandangkan Istana Negara masih berada dalam kawasan Fasa Satu Pelan Pemulihan Negara.


Kerajaan ambil langkah tangani masalah keselamatan siber negara

MELAKA, 2 Sept – Kerajaan akan mengambil langkah ofensif, defensif serta advokasi dalam usaha menangani masalah keselamatan siber negara, kata Menteri Komunikasi dan Multimedia (MenKOMM) Tan Sri Annuar Musa.

Annuar berkata selain penubuhan Jawatankuasa Keselamatan Siber Negara yang dipengerusikan Perdana Menteri Datuk Seri Ismail Sabri Yaakob, Kementerian Komunikasi dan Multimedia (K-KOMM) turut menubuhkan satu pasukan petugas untuk memperincikan perakuan-perakuan baharu terutama berkaitan undang-undang.

“Kita telah memutuskan untuk membentuk satu pasukan petugas untuk memperincikan perakuan-perakuan baharu termasuk apa yang perlu dilakukan dengan kerangka undang-undang sedia ada dan memperbaiki perundangan.

Yang kedua menyemak semua kadar denda supaya setimpal dengan kesalahan dan ketiga, menyediakan satu pusat di mana orang yang menjadi mangsa cepat dapat buat rujukan (jika ditipu),” katanya.

Beliau berkata demikian kepada pemberita selepas Majlis Penyampaian Watikah Pelantikan Pengerusi Pusat Ekonomi Digital Keluarga Malaysia (PEDi) dan Taklimat Telekomunikasi Bersama Pengguna Negeri Melaka di sini malam tadi.

Seramai 30 individu dilantik menjadi Pengerusi PEDi yang akan merangka pelbagai program di pusat jalur lebar berkenaan agar ia memberi manfaat kepada komuniti setempat terutama berkaitan pendidikan keselamatan siber negara serta pembangunan ekonomi berteraskan digital.

Mengulas lanjut, Annuar berkata K-KOMM juga melihat teknologi yang terdapat di negara-negara lain dalam usaha mengekang jenayah siber daripada terus berleluasa.

“Kementerian Kewangan dan jawatankuasa peringkat nasional telah bersetuju supaya kerajaan beri keutamaan termasuk keperluan bajet kerana kita rasa kita perlu guna teknologi yang sesuai untuk atasi masalah ini, termasuk juga di peringkat kerjasama antara negara.

Saya sedang berkomunikasi dengan rakan sejawat di negara-negara yang bersempadan dengan kita terutamanya ASEAN juga kerana masalah perkongsian data rentas sempadan adalah antara perkara-perkara yang perlu dilihat,” katanya. – BERNAMA


Malaysia hampiri 100 peratus populasi dewasa divaksin

Berdasarkan data Kementerian Kesihatan Malaysia (KKM) menerusi laman COVIDNOW, dalam tempoh sama sebanyak 98.9 peratus atau 23,164,441 individu daripada populasi dewasa sudah menerima sekurang-kurangnya satu dos vaksin.

Bagi populasi remaja berusia 12 hingga 17 tahun pula, seramai 2,764,980 individu atau 87.8 peratus daripada mereka telah melengkapkan vaksinasi, manakala 2,855,467 atau 90.7 peratus menerima sekurang-kurangnya satu dos vaksin COVID-19.

Perkembangan itu menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 59,033,667 dos dengan 7,570,846 daripadanya adalah dos penggalak.

Daripada keseluruhan 16 kes kematian semalam, sebanyak empat direkodkan di Johor; Sabah (tiga), Kedah dan Selangor masing-masing mencatatkan dua kematian, manakala masing-masing satu kes di Perak, Perlis, Pulau Pinang, Sarawak dan Terengganu. – BERNAMA


Notifikasi produk kosmetik Clemira Care Cream dibatalkan

PUTRAJAYA, 25 Mei – Notifikasi produk kosmetik, Clemira Care Cream, yang dikesan mengandungi racun berjadual miconazole dibatalkan dan tidak lagi dibenarkan untuk dijual di Malaysia, kata Ketua Pengarah Kesihatan Datuk Dr Muhammad Radzi Abu Hassan.

Beliau dalam satu kenyataan hari ini berkata produk yang mengandungi miconazole perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.

“Penjual dan pengedar produk kosmetik berkenaan perlu menghentikan penjualan dan pengedaran dengan serta-merta,” katanya dan menambah penjualan dan pengedaran produk kosmetik itu melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah peraturan itu boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

Syarikat yang melakukan kesalahan itu pula boleh dikenakan denda hingga RM50,000 untuk kesalahan pertama dan denda hingga RM100,000 untuk kesalahan berikutnya.

Beliau menasihati orang awam supaya tidak membeli dan menggunakan produk kosmetik berkenaan kerana penggunaan miconazole (antifungal) secara tidak terkawal boleh meningkatkan risiko kerintangan dan seterusnya mengurangkan keberkesanannya untuk merawat jangkitan pada masa depan.

“Orang awam yang sedang menggunakan produk kosmetik tersebut dinasihatkan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers,” katanya.


12,907 calon SPM Melaka duduki peperiksaan

BUKIT KATIL 20 Februari – Seramai 12,907 calon Sijil Pelajaran Malaysia (SPM) 2022 seluruh Negeri Melaka menduduki peperiksaan itu, pagi ini.

“Malah seramai 11,037 calon adalah daripada Sekolah Kerajaan, Bantuan Kerajaan dan Sekolah Agama Bantuan Rakyat. Sementara itu 694 pula adalah calon sekolah dibawah agensi kerajaan selain Kementerian Pendidikan Malaysia (KPM) (Maktab Rendah Sains Mara).

“Manakala bagi Sekolah Agama Negeri pula ada 23 calon, diikuti Sekolah Swasta yang berdaftar dengan KPM (211) dan seramai 942 adalah calon Persendirian,” katanya.


Keputusan UMNO menamakan Ismail Sabri sebagai PM tidak berubah

GADEK 6 November – UMNO menafikan dakwaan pihak tertentu yang sengaja mencipta surat aku janji palsu mengaitkan pelantikan Perdana Menteri sekiranya Barisan Nasional (BN) diberi mandat memenangi Pilihan Raya Umum ke-15 (PRU15).

Ketua Penerangan UMNO, Shahril Sufian Hamdan berkata, keputusan dan pendirian parti menamakan Datuk Seri Ismail Sabri Yaakob sebagai Perdana Menteri adalah kekal dan bukan individu lain.

“Daripada keputusan parti yang jelas iaitu BN jika diberi mandat, nama yang diangkat untuk pertimbangan Yang Di-Pertuan Agong adalah Perdana Menteri sedia ada iaitu Datuk Seri Ismail Sabri Yaakob.

“Itu adalah keputusan parti dan saya yakin keseluruhan kepimpinan parti termasuk Presiden UMNO dan Pengerusi BN berkali-kali sudah bercakap inilah keputusna parti yang akan dipatuhi dan dibawa,” katanya.

Beliau berkata demikian selepas menghadiri rumah terbuka Deepavali anjuran ADUN Gadek yang juga Pengerusi MIC Melaka, V.P Shanmugam, di Gadek, Melaka, malam tadi.

Jelasnya, perkara itu tidak sama sekali melemahkan semangat parti untuk berjuang menjelang PRU15 dan meminta semua kepimpinan dan ahli UMNO perlu sepakat menangkis semua tohmahan dan fitnah itu.

Terdahulu, tular dokumen yang dilihat menggunakan kepala surat UMNO serta memaparkan tandatangan Datuk Seri Ahmad Zahid yang juga Presiden UMNO dan Pengerusi BN, bersama Setiausaha Agung parti, Datuk Seri Ahmad Maslan, selepas pengumuman rasmi calon BN, Selasa lalu.

Aku janji berkenaan antaranya didakwa menyokong sebarang tindakan Presiden UMNO dalam membuat sebarang perancangan dengan parti atau pakatan politik lain, jika UMNO dan BN gagal membentuk kerajaan secara sendiri selepas PRU15.


Vaksin COVID-19: Mahkamah tolak permohonan 10 individu berhubung award semakan

KUALA LUMPUR, 30 Mei – Seramai 10 individu termasuk waris yang didakwa tidak berpuas hati dengan suntikan vaksin COVID-19, gagal mendaftarkan award semakan kehakiman yang diberikan kepada mereka oleh Mahkamah Timbang Tara.

Ini berikutan keputusan Hakim Mahkamah Tinggi Datuk Amarjeet Singh, yang menolak permohonan kesemua pemohon itu selepas berpuas hati bahawa Mahkamah Timbang Tara tiada bidang kuasa untuk mendaftarkan award tersebut.

Award semakan kehakiman itu berkaitan tindakan undang-undang yang akan diambil 10 individu terbabit bagi mencabar keputusan kerajaan menggubal dasar Program Imunisasi COVID-19 Kebangsaan (PICK).

Mereka mendakwa, pelaksanaan PICK menyebabkan kematian (yang memohon melalui waris si mati), kesan advers susulan imunisasi (AEFI) dan diskriminasi terhadap mereka yang menolak suntikan.

Peguam Mohamad Zainuddin Abu Bakar, yang mewakili kesemua pemohon memberitahu pemberita, Amarjeet turut mencadangkan supaya pihaknya mengemukakan permohonan semakan kehakiman secara terus ke Mahkamah Tinggi mengikut prosedur yang betul.

Dalam permohonan secara ex-parte (sebelah pihak) yang difailkan pada 30 Mac lepas, kesemua pemohon memohon perintah mahkamah untuk diberi kebebasan memasukkan dan mendaftarkan award semakan kehakiman bertarikh 3 Mac 2022 yang diberikan oleh Mahkamah Timbang Tara untuk difailkan di Mahkamah Tinggi di sini.

Menerusi afidavit sokongan yang difailkan bersama permohonan itu, Mohamad Zainuddin berkata pada 3 Mac lepas, kesemua pemohon telah mendapat ex-parte award dari Mahkamah Timbang Tara Kuala Lumpur.

Katanya mahkamah itu mengarahkan supaya award permohonan semakan kehakiman hendaklah difailkan dan didaftarkan di Mahkamah Tinggi di sini dalam masa 30 hari dari tarikh ex-parte award.


Tajuk-tajuk Utama Akhbar – Khamis, 22 Jun 2022

Mahkamah Tinggi Shah Alam melepas dan membebaskan Samirah Muzaffar dan dua remaja atas pertuduhan membunuh Ketua Pegawai Eksekutif (CEO) Cradle Fund Nazrin Hassan, empat tahun lalu. Hakim Mahkamah Tinggi Datuk Ab Karim Ab Rahman membuat keputusan itu selepas mendapati pihak pendakwaan gagal menimbulkan kes prima facie di akhir kes pendakwaan terhadap Samirah, 47, dan dua remaja yang berusia 19 dan 16 tahun berkenaan.

Samirah Muzaffar and 2 teens charged with murdering her husband Cradle Fund chief executive Nazrin Hassan 4 years ago have been freed by the High Court as the prosecution failed to prove a prima facie case. Nazrin’s family hope prosecutors will appeal against the decision to get to the ‘truth’.

Due to uncertainties in the evidence and the prosecution’s inability to make a prima facie case, the High Court acquitted Samirah Muzaffar (pic) and two teenagers of the charge of murdering her husband, Cradle Fund CEO Nazrin Hassan. Nazrin’s family, however, want efforts to seek justice to continue as there are too many unanswered questions surrounding his death.

Professional expatriates who come to Sarawak will soon be given straight five year work visas, said Premier of Sarawak Datuk Patinggi Tan Sri Abang Johari Tun Openg.


Dakwaan hutang 1MDB belum dibayar tidak berasas – Tengku Zafrul

KUALA LUMPUR, 3 Mac – Dakwaan hutang prinsipal 1Malaysia Development Bhd (1MDB) masih belum dibayar sehingga kini adalah tidak berasas memandangkan ia hanya akan matang antara tahun 2022 hingga 2039, jelas Menteri Kewangan Tengku Datuk Seri Zafrul Tengku Abdul Aziz.

Tengku Zafrul berkata sehingga akhir Februari 2022, jumlah keseluruhan hutang 1MDB bernilai kira-kira RM38.8 billion merangkumi RM32.3 bilion hutang prinsipal dan RM6.5 bilion faedah.

“Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi,” katanya dalam sesi waktu pertanyaan menteri di Dewan Rakyat, hari ini.

Beliau berkata demikian menjawab soalan tambahan Lim Guan Eng (PH-Bagan) yang mahukan penjelasan berhubung dakwaan ahli parlimen Pekan, Datuk Seri Mohd Najib Tun Razak bahawa kerajaan belum membayar hutang 1MDB.

Menurut Tengku Zafrul, prinsipal hutang 1MDB merangkumi bon terbitan 1MDB Enegry Ltd bernilai RM7.35 bilion, bon terbitan 1MDB Energy (Langat) Ltd bernilai RM7.35, bon terbitan 1MDB Global Investment Ltd sebanyak RM12.6 bilion dan sukuk 1MDB IMTN (Islamic Medium Term Note) bernilai RM5 bilion. – BERNAMA


Vaksinasi harian catat rekod tertinggi semalam, lebih 1.18 juta lengkapkan dos kedua

KUALA LUMPUR 9 Jun – Program Imunisasi COVID-19 Kebangsaan mencatat rekod vaksinasi harian tertinggi semalam dengan pemberian 151,309 dos selepas ia dilaksanakan bermula 24 Februari lalu.

Jawatankuasa Khas Jaminan Akses Bekalan Vaksin COVID-19 (JKJAV) memaklumkan daripada keseluruhan dos yang diberikan semalam, seramai 105,722 individu mendapat suntikan pertama.

Dalam pada itu, Menteri Kesihatan Datuk Seri Dr Adham Baba berkata, sehingga semalam seramai 1,180,744 individu di negara ini telah melengkapkan dua dos vaksin COVID-19 masing-masing.

Dr Adham menerusi akaun Twitternya berkata seramai 2,609,377 individu telah menerima dos pertama, menjadikan jumlah keseluruhan pemberian dos pertama dan kedua di negara ini ialah 3,790,121 dos setakat semalam.

Beliau berkata lima negeri yang telah melengkapkan kedua-dua dos tertinggi ialah Selangor dengan 152,215 dos diikuti Sarawak (124,820), Kuala Lumpur (108,740), Perak (108,361) dan Johor (107,192).

Semalam, Menteri Penyelaras Program Imunisasi COVID-19 Kebangsaan Khairy Jamaluddin berkata kerajaan menyasarkan lebih 200,000 orang akan menerima suntikan vaksin COVID-19 sehari bermula Julai ini.

Khairy, yang juga Menteri Sains, Teknologi dan Inovasi berkata jumlah itu kemudian akan ditingkatkan kepada lebih 300,000 orang sehari mulai Ogos.

Setakat semalam, 52.7 peratus atau 12,774,132 individu telah mendaftar untuk Program Imunisasi COVID-19 Kebangsaan dan Selangor mencatatkan jumlah pendaftaran tertinggi iaitu 3,367,090 orang.

Mengikut perancangan, fasa kedua program itu yang bermula April hingga Ogos ini akan melibatkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga bermula bulan lalu hingga Februari 2022 pula melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.

Pada fasa pertama program yang berlangsung dari Februari hingga April lalu, kira-kira 500,000 petugas barisan hadapan termasuk warga kesihatan menerima vaksin itu.


4,200 murid di Kelantan terima sumbangan Back To School Yayasan Petronas

KOTA BHARU, 14 Mac – Seramai 4,200 pelajar daripada keluarga berpendapatan rendah di Kelantan menerima sumbangan berbentuk kelengkapan sekolah, pakaian sukan serta kit kebersihan diri yang disampaikan oleh Yayasan Petronas.

Majlis penyerahan sumbangan disempurnakan oleh Pengurus Kanan Petronas Pantai Timur, Azeman Said kepada Pengerusi Jawatankuasa Pembangunan Insan, Pendidikan, Pengajian Tinggi, Sains dan Teknologi negeri, Datuk Dr Mohamed Fadzli Datuk Hassan di dalam satu majlis ringkas di Kompleks Kota Darulnaim, di sini hari ini.

“Sumbangan akan diagihkan kepada 2,600 murid sekolah rendah terpilih di jajahan Machang, Gua Musang, Tanah Merah, Kuala Krai dan Jeli. Manakala 1,600 lagi sumbangan diagihkan kepada pelajar sekolah menengah rendah terpilih di jajahan Pasir Mas, Kota Bharu, Tumpat, Pasir Putih dan Bachok,” menurut kenyataan itu.

Sementara itu Yayasan Petronas berkata sumbangan Petronas Back To School 2022 tahun ini memperlihatkan peningkatan jumlah penerima sebanyak 71 peratus berbanding tahun sebelumnya.

“Pada tahun ini, sumbangan disampaikan kepada 36,000 pelajar di seluruh negara dengan 22,000 daripadanya terdiri daripada murid sekolah rendah dan 14,000 pelajar sekolah menengah rendah,” kata kenyataan itu. – BERNAMA


‘Agong terima peletakan jawatan saya’

Demikian mesej ringkas yang diterima Setiausaha Politik kepada Ahli Parlimen Ampang, Hizwan Ahmad yang didakwa dari Perdana Menteri, Tan Sri Muhyiddin Yassin.


Lapor kepada pihak berkuasa jika Islam dihina, jangan ambil tindakan sendiri

Menteri di Jabatan Perdana Menteri (Hal Ehwal Agama) Datuk Idris Ahmad berkata sehubungan itu, orang ramai diminta tidak mengambil tindakan sendiri tanpa mengikut lunas undang-undang sedia ada jika kesucian agama Islam dihina oleh pihak tertentu.

“Saya tidak mahu orang awam membuat tindakan mereka sendiri jika mengetahui ada pihak melakukan penghinaan terhadap kesucian agama Islam. Pihak berkuasa di negara ini seperti Polis Diraja Malaysia (PDRM), Jabatan Kemajuan Islam Malaysia (JAKIM), Kementerian Dalam Negeri (KDN) dan semua agensi penguat kuasa amat cekap dalam melakukan tugas mereka.

“Saya berterima kasih kepada mereka atas tindakan pantas terhadap isu penghinaan terhadap agama Islam yang banyak berlaku kebelakangan ini,” katanya semasa sidang media selepas pelancaran Seminar Lelaki Qawwam peringkat kebangsaan 2022 di Masjid Wilayah Persekutuan Kuala Lumpur di sini hari ini.

“Secara normalnya jika seseorang yang waras sama ada dari kalangan orang Islam atau sebagainya mereka tidak akan sewenangnya cuba untuk mengaibkan agama secara rela,” katanya.

“Pertama kita cuba untuk memberikan pendidikan seperti usaha dakwah, turun ke lapangan, menganjurkan majlis kefahaman agama seperti hari ini dan sebagainya kepada orang awam.

Sebelum ini, hangat diperkatakan tentang beberapa individu yang menghina agama Islam dan reaksi orang ramai. Terbaharu sebuah kelab komedi yang menjadi lokasi seorang wanita menanggalkan baju kurung dan tudung ketika membuat persembahan komediri dan premis berkenaan juga disimbah cat oleh dua lelaki.


Operasi pejabat JPN cawangan PKD Sungai Rambai ditutup bermula 1 Julai

MELAKA, 31 Mei – Perkhidmatan Jabatan Pendaftaran Negara (JPN) cawangan Pusat Komuniti Desa (PKD) Sungai Rambai, Jasin akan ditamatkan sepenuhnya bermula 1 Julai depan, kata Pengarah JPN Melaka Norazle Sulaiman.

Beliau berkata berikutan itu perkhidmatan kaunter di pejabat berkenaan akan beroperasi sehingga 30 Jun ini dan sebarang urusan yang berkaitan boleh dilakukan di JPN Daerah Jasin atau mana-mana pejabat JPN yang berhampiran.

“Jabatan ini juga ingin mengucapkan berbanyak terima kasih dan setinggi penghargaan kepada semua pihak termasuk rakyat di sekitar kawasan pejabat tersebut, yang telah banyak memberikan kerjasama dan mendapatkan perkhidmatan sepanjang pembukaan pejabat ini sejak tahun 2016 yang lalu,” katanya dalam satu kenyataan di sini hari ini.

Katanya sebarang pertanyaan dan maklumat lanjut, orang ramai boleh menghubungi Unit Komunikasi Korporat JPN Negeri Melaka di talian 06-2326600 / 06-2326881 atau e-mel ke [email protected].


KPT arahkan universiti awam nilai semula aspek keselamatan fasiliti mahasiswa

KOTA BHARU, 5 Mei – Kementerian Pengajian Tinggi (KPT) mengarahkan semua universiti awam di negara ini supaya menilai semula aspek keselamatan fasiliti masing-masing.

Menteri Pengajian Tinggi Datuk Seri Dr Noraini Ahmad berkata kajian menyeluruh termasuk menambah baik struktur bangunan perlu dilakukan bagi mengelak kejadian tidak diingini berulang seperti yang menimpa seorang mahasiswa Universiti Sains Malaysia (USM).

“Melalui kajian ini, USM akan melakukan penambahbaikan dalam aspek keselamatan termasuk memantau projek-projek yang melibatkan fizikal bangunan supaya lebih selamat diduduki dan mesra pengguna termasuk bagi mahasiswa Orang Kurang Upaya (OKU),” katanya.

Beliau berkata demikian kepada pemberita selepas melawat keluarga Allahyarham Lukman Hakim Mat Rani, 22, di Kampung Panambang di sini hari ini.

Lukman Hakim merupakan mahasiswa USM yang meninggal dunia selepas terjatuh dari tingkat lapan Desasiswa Tekun, USM Kampus Induk pada 25 April lepas, dipercayai tergelincir ketika mahu mengambil pakaiannya yang terjatuh dari ampaian.

Turut hadir Timbalan Ketua Setiausaha KPT Dr Mohd Zabri Yusoff, Ketua Pengarah Pendidikan Tinggi Prof Datuk Dr Husaini Omar, Pengerusi Lembaga Gabenor USM Datuk Dr Awang Adek Hussin dan Naib Canselor USM Prof Datuk Dr Faisal Rafiq Mahamd Adikan.

Terdahulu Noraini turut menyampaikan Skim Perlindungan Takaful Keluarga Berkelompok Peminjam Perbadanan Tabung Pendidikan Tinggi Nasional (PTPTN) yang memberi pengecualian pembayaran balik pinjaman pendidikan Allahyarham.

Sementara itu, ibu Allahyarham, Wan Rubiah Wan Abdullah, 50, berkata anak kelima daripada lapan beradik tersebut aktif di universiti dan sangat berminat untuk menjadi guru sejarah.

“Baju yang terjatuh itu adalah baju kesayangan yang arwah sering pakai dan ketika kejadian, arwah bersendirian manakala rakan sebiliknya solat Maghrib.

“Arwah meminta saya beli baju (raya) berwarna hijau dan saya sudah beli di pasar, malah tiket bas untuk balik kampung bagi berhari raya juga sudah dibeli,” katanya. – BERNAMA


Op Selamat 18: Selangor catat jumlah kemalangan dan kes kematian tertinggi

KUALA LUMPUR, 6 Mei – Selangor menjadi negeri dengan jumlah kes kemalangan dan jumlah kemalangan maut tertinggi dalam Op Selamat 18  setakat semalam.

Timbalan Ketua Polis Negara Datuk Razarudin Husain berkata sepanjang tujuh hari operasi berkenaan yang dilancarkan pada 29 April, Selangor mencatat 2,448 kes kemalangan, diikuti Johor (1,632 kes), Perak (1,160 kes), Kuala Lumpur (991 kes), Pulau Pinang (953 kes), Kedah (777 kes), Pahang (636 kes).

Katanya lagi sebanyak 597 kes dilaporkan di Kelantan, Negeri Sembilan (592 kes), Melaka (484 kes), Sarawak (386 kes), Terengganu (384 kes), Sabah (363) dan Perlis (86 kes).

“Bagi jumlah kes maut pula Selangor mencatat 16 kes, diikuti Perak dan Johor yang masing-masing mencatat 14 kes, Pahang (11 kes), Kelantan (11 kes), Kedah (sembilan), Pulau Pinang (sembilan), Negeri Sembilan (lapan), Sarawak (lapan), Terengganu (tujuh), Sabah (lima), Kuala Lumpur (empat), Perlis (tiga) dan Melaka (dua),” katanya kepada Bernama hari ini.

Katanya setakat semalam sebanyak 214,750 saman dikeluarkan ke atas pelabagai kesalahan trafik terhadap pengguna jalan raya dengan 37,926 saman dikeluarkan semalam.


Isu peralihan fasa monsun, sumber bahan mentah tumpuan Dewan Rakyat hari ini

KUALA LUMPUR, 15 Mac – Persediaan kerajaan bagi menghadapi fasa peralihan monsun serta langkah diambil untuk memastikan sumber bahan mentah dan input pertanian mencukupi berikutan konflik Rusia-Ukraine antara isu yang akan dikupas pada persidangan Dewan Rakyat hari ini.

Menurut Aturan Urusan Mesyuarat dalam laman sesawang Parlimen, pertanyaan mengenai kesiapsiagaan menghadapi fasa peralihan monsun yang bermula semalam hingga 15 Mei akan diajukan Datuk Che Abdullah Mat Nawi (PAS-Tumpat) kepada Menteri Alam Sekitar dan Air semasa Waktu Pertanyaan Menteri.

Turut tersenarai, soalan Che Alias Hamid (PAS-Kemaman) kepada Menteri Pertanian dan Industri Makanan berkaitan langkah proaktif kementerian dalam memastikan sumber bahan mentah dan input pertanian mencukupi berikutan konflik Rusia dan Ukraine serta Wong Hon Wai (PH-Bukit Bendera) meminta Menteri Kesihatan menyatakan skop untuk Kertas Putih Kesihatan yang sedang diusahakan.

Pada sesi soal jawab pula, Hannah Yeoh (PH-Segambut) bertanya mengenai status terkini pembangunan projek Transit Aliran Massa 3 (MRT3), cadangan jajaran dan anggaran jangka masa lengkap yang diperlukan untuk setiap proses sehingga ia beroperasi kepada Menteri Pengangkutan.

Selain itu, isu pelajar sekolah yang terpaksa menggalas beban beg sekolah dengan kapasiti yang berat terutama bagi pelajar sekolah rendah akan diajukan Datuk Seri Salahuddin Ayub (PH-Pulai) kepada Menteri Kanan Pendidikan.

Steven Choong Shiau Yoon (PH-Tebrau) pula bertanyakan Menteri Komunikasi dan Multimedia mengenai langkah yang diambil kementerian itu dalam memastikan kemudahan akses Internet 4G memuaskan selepas perkhidmatan 3G ditamatkan di semua kawasan pedalaman atau luar bandar.

Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan lapan kementerian didahului dengan Kementerian Alam Sekitar dan Air.


Tun M dimasukkan ke IJN sekali lagi

“Berikutan prosedur operasi standard (SOP) yang sedang berkuat kuasa pada ketika ini, tiada pelawat dibenarkan untuk melawat beliau,” kata kenyataan itu.


Mayat terakhir tragedi tanah runtuh ditemukan

BATANG KALI, 24 Dis – Mayat terakhir mangsa tragedi tanah runtuh di tapak perkhemahan Father’s Organic Farm, Gohtong Jaya di sini, ditemukan anggota operasi mencari dan menyelamat (SAR), petang ini.


Muzium jadi produk baharu Kementerian Perpaduan

BANDA HILIR 16 Januari – Muzium-muzium di seluruh negara kini diletakkan di bawah Kementerian Perpaduan Negara dan bukan lagi Kementerian Pelancongan, Seni dan Budaya.

Menteri Perpaduan Negara Datuk Aaron Ago Dagang berkata, ia sekali gus menjadi antara tanggungjawab baharu kementeriannya dalam memastikan muzium terus relevan untuk menarik kehadiran pelancong.

Beliau berkata demikian pada sidang media selepas Majlis Perjumpaan dan Amanat Menteri Perpaduan Negara bersama warga Kementerian dan Agensi Negeri Melaka Tahun 2023 dan lawatan ke Muzium Seni Bina Malaysia, Jalan Kota, di sini, hari ini.

Hadir sama, Setiausaha Kementerian Perpaduan Negara Datuk Indera Noridah Abdul Rahim; Pengerusi Perbadanan Muzium Melaka (PERZIM) Datuk Akramuddin Ab Aziz serta Pengarah Jabatan Perpaduan Negara dan Integrasi Nasional (JPNIN) Negeri Melaka Intan Suhana Yusuff.

Katanya, ia berikutan muzium merupakan tempat untuk mempelajari sejarah, selain menerangkan mengenai permulaan peradaban yang dapat membantu memupuk semangat cintakan tanah air dalam kalangan rakyat.


Hina Islam: Operasi kelab komedi TTDI digantung sementara

KUALA LUMPUR, 10 Julai – Dewan Bandaraya Kuala Lumpur (DBKL) menggantung sementara operasi sebuah kelab komedi di Taman Tun Dr Ismail (TTDI) di sini susulan satu klip video tular dipercayai menghina agama Islam.

Timbalan Menteri Wilayah Persekutuan Datuk Seri Jalaluddin Alias berkata tindakan itu sebagai mesej jelas bahawa pihaknya dan DBKL tidak akan sama sekali bertoleransi dengan apa jua aktiviti yang melanggar mana-mana sensitiviti melibatkan agama, bangsa dan kedaulatan negara.

“Isu ini juga turut mendapat kecaman daripada penduduk berhampiran dan netizen di media sosial yang berpendapat bahawa, video tular tersebut jelas dan terang merupakan perbuatan yang bertujuan menghina serta mencemarkan imej agama Islam.

“DBKL telah membuat siasatan lanjut terhadap lesen premis berkenaan dan tindakan menggantung sementara pengoperasian premis berkenaan telah dilakukan secara serta-merta,” katanya dalam kenyataan di sini hari ini.

Jalaluddin berkata operasi penguatkuasaan akan diteruskan dari semasa ke semasa, selain berharap orang awam melaporkan sebarang insiden bagi memastikan perkara sedemikian tidak berulang.

Video berdurasi 54 saat itu tular di media sosial dan mendapat pelbagai komen dalam kalangan netizen apabila seorang wanita yang bertudung dan memakai baju kurung mendakwa dirinya telah menghafaz 15 juzuk Al-Quran sebelum menanggalkan pakaian yang menutup aurat itu dan hanya meninggalkan pakaian yang mencolok mata.

Sementara itu, kelab tersebut, ‘Crackhouse Comedy Club House’ dalam catatan Facebooknya mengecam sekeras-kerasnya kandungan video tular itu dan telah membuat laporan polis mengenai perkara itu di balai polis TTDI.


Atlet karate ‘berkampung’ di Melaka

AYER KEROH 7 Januari – Seramai 220 orang atlet, jurulatih dan pegawai dari seluruh negara ‘berkampung’ di Melaka bagi menyertai Kejohanan Karate Senior Kebangsaan Terbuka Persekutuan Karate Malaysia (MAKAF) 2023 bermula hari ini.

Ketua Menteri Datuk Seri Utama Sulaiman Md Ali berkata, penganjuran kali ke-41 yang diadakan di Mini Stadium Bistari Ayer Keroh itu merupakan satu penghormatan buat Melaka sebagai tuan rumah pertama acara sukan tahun 2023.

Beliau berkata, kejohanan selama dua hari itu turut membabitkan penyertaan dari negara Singapura itu mampu melahirkan lebih ramai pelapis baharu di masa akan datang.

“Kejohanan ini merupakan platform buat atlet skuad karate negara untuk mempamerkan persembahan terbaik dan seterusnya melayakkan diri mewakili negara ke Temasya Sukan Sea Edisi ke-32 di Phnom Penh, Kemboja yang dijadual pada 5 hingga 17 Mei tahun ini.

Beliau berkata demikian dalam ucapan perasmiannya pada Kejohanan Karate Senior Kebangsaan Terbuka Persekutuan Karate Malaysia (MAKAF) 2023 diadakan di Dewan Bestari Ayer Keroh, di sini hari ini.

Dalam pada itu, Sulaiman dalam ucapannya berkata Kerajaan Negeri sentiasa menyokong dan mendukung program-program sukan seiring dengan Flagship kelapan iaitu Melaka Sejahtera dalam memperkasa belia dan sukan.

“Besar harapan saya untuk melihat satu hari nanti akan ada di antara atlet yang bertanding pada hari ini dapat mewakili negara sebagaimana yang telah ditunjukkan oleh atlet senior yang telah mengharumkan nama Negeri Melaka dan juga Malaysia.

Pada masa sama, Sulaiman turut menzahirkan ucapan tahniah kepada Tun Mohd Ali yang dilantik sebagai Ahli Jawatankuasa Eksekutif World Karate Federation (WKF) pada 28 Oktober 2022 lalu di Konya, Turkiye.

Katanya, pelantikan berkuat kuasa penggal 2022 hingga 2026 itu sekali gus menyerlahkan lagi kepimpinan Tun Mohd Ali sebagai Presiden MAKAF di peringkat tertinggi.

“Ini memberi satu gambaran bahawa kepimpinan melalui sukan oleh Tun Mohd Ali diiktiraf oleh badan antarabangsa sekali gus memartabatkan pengurusan kepimpinan sukan di peringkat negara dan negeri,” katanya.


Vaksinasi ‘walk-in’ untuk golongan khas akan diperluas ke seluruh negara

PUTRAJAYA 7 Ogos – Inisiatif vaksinasi jumpa terus atau walk-in yang sedang dilaksanakan di Lembah Klang akan diperluaskan ke pusat pemberian vaksin (PPV) awam di seluruh negara untuk golongan khas dalam masa terdekat, menurut Pasukan Petugas Khas Imunisasi COVID-19 Kebangsaan (CITF).

CITF memaklumkan vaksinasi jumpa terus tanpa janji temu itu dikhususkan untuk kumpulan tertentu iaitu warga emas, orang kurang upaya (OKU), individu dengan komorbid berusia 18 tahun dan ke atas, individu yang terlepas suntikan dos kedua serta guru, anggota kumpulan pelaksana dan pekerja perkhidmatan sokongan kontrak di institusi pendidikan Kementerian Pendidikan (KPM).

Menurutnya, individu yang terlepas suntikan dos kedua boleh pergi ke mana-mana PPV yang berhampiran dengan kediaman dan sekiranya PPV tersebut tidak menawarkan vaksin daripada jenis yang sama dengan dos pertama mereka, mereka akan dirujuk ke PPV lain.

“Perincian pelaksanaan vaksinasi secara walk-in akan dimaklumkan oleh CITF Negeri bersama Jabatan Kesihatan Negeri masing-masing. Ini termasuklah penjadualan vaksinasi dan kuota harian vaksinasi secara walk-in di PPV bagi setiap negeri,” menurutnya dalam satu kenyataan di sini hari ini.

CITF memberitahu jumlah walk-in harian adalah bergantung kepada kapasiti bekalan vaksin di PPV dan bagi individu yang tidak berpeluang mendapat vaksinasi pada hari tersebut ekoran kehabisan bekalan vaksin di PPV, nama mereka akan disenaraikan sebagai keutamaan untuk mendapatkan vaksinasi pada keesokannya.

Jelasnya, inisiatif walk-in kepada warga emas telah dimulakan di Perak, Kedah, Pulau Pinang, Sabah, Melaka dan Sarawak termasuk Kelantan yang membuka secara pratempahan.

Bagi penduduk Lembah Klang yang tidak tergolong dalam mana-mana kategori di atas, tetapi ingin datang terus untuk dos pertama kerana tiada janji temu, mereka perlu pergi ke PPV yang telah disenaraikan sebelum ini.

Menurut CITF, walk-in ke PPV yang telah disenaraikan sebelum ini juga dibenarkan mengikut waktu operasi PPV masing-masing dan tidak lagi bermula hanya pada pukul 2 petang.

Bagi wanita hamil, CITF menyatakan golongan ini tidak digalakkan untuk jumpa terus, sebaliknya akan diberikan janji temu melalui MySejahtera mengikut jangkaan tarikh bersalin (EDD) ke PPV yang bersesuaian.

CITF juga menyeru orang ramai mematuhi prosedur operasi standard (SOP) dan memberi kerjasama kepada petugas di PPV ketika hadir untuk mendapatkan vaksinasi secara walk in bagi mengelakkan penularan jangkitan COVID-19 dan memastikan kelancaran proses vaksinasi dan keselamatan di PPV.


Sambutan Hari Kebangsaan 2021 penuh patriotisme dalam semangat Keluarga Malaysia

PUTRAJAYA 31 Ogos – Disambut dalam persekitaran norma baharu ekoran pandemik COVID-19 buat tahun kedua, sambutan Hari Kebangsaan 2021 di Dataran Pahlawan Negara, Putrajaya tetap menyerlahkan jiwa patriotisme yang jitu dalam semangat Keluarga Malaysia.

Atur cara dan persembahan yang sarat dengan elemen patriotisme disusun rapi agar bersesuaian dengan pematuhan prosedur operasi standard (SOP) serta boleh ditonton secara fizikal oleh hadirin yang terhad atau diikuti secara langsung melalui kaca televisyen atau secara maya.

Dengan ketibaan tetamu di Dataran Pahlawan Negara termasuk menteri-menteri Kabinet berlatar belakangkan pelbagai lagu patrotik, klip video Keluarga Malaysia yang menampilkan lirik ciptaan Menteri Komunikasi dan Multimedia Tan Sri Annuar Musa turut ditayangkan.

Perdana Menteri Datuk Seri Ismail Sabri Yaakob menyertai sambutan tersebut yang bertemakan ‘Malaysia Prihatin’ secara maya kerana menjalani kuarantin kendiri bermula semalam (30 Ogos) setelah disahkan kontak rapat pesakit COVID-19.

Atur cara bermula pukul 8 pagi dalam cuaca baik dengan matahari yang menyinar setelah hujan dinihari berhenti di Putrajaya kira-kira 7 pagi, dengan tiga anggota Tentera Laut Diraja Malaysia (TLDM) menaikkan Jalur Gemilang diiringi lagu Negaraku.

Usai acara tersebut, ikrar Rukun Negara dibacakan dengan diakhiri laungan ‘Merdeka’ sebanyak tujuh kali yang disempurnakan oleh tujuh petugas barisan hadapan.

Ia diketuai wakil dari Kementerian Pendidikan iaitu Luqman AlHakim Mohd Tamyes selain anggota Polis Diraja Malaysia (PDRM), Angkatan Tentera Malaysia (ATM), Kementerian Kesihatan (KKM), Jabatan Bomba dan Penyelamat Malaysia (JBPM), Jabatan Sukarelawan Malaysia (RELA) serta Angkatan Pertahanan Awam Malaysia (APM).

Agenda sambutan diteruskan dengan persembahan pancaragam gabungan drum line ATM yang disertai 60 anggota daripada TLDM, Tentera Udara Diraja Malaysia dan Tentera Darat Malaysia.

Selain memainkan beberapa lagu patriotik dan menampilkan seni taekwando tempur tanpa senjata, kumpulan pancaragam yang diketuai Staf Sarjan Mad Zain Medol itu turut menampilkan aksi faktor ‘wow’ iaitu persembahan semburan api dengan menyembur minyak tanah dari mulut ke arah nyalaan api kecil bagi menghasilkan bulatan api besar.

Sejurus tamat aksi mendebarkan itu, persembahan kawad senyap oleh 60 anggota TLDM dipimpin Laskar Kanan PAP Mohd Helmi Masuhudi dan disusuli dengan persembahan pancaragam gabungan badan beruniform yang dipimpin Mejar Mohd Rizal Mohd Nor.

Pancaragam gabungan badan beruniform itu yang disertai 80 anggota ATM, PDRM, Agensi Penguatkuasaan Maritim Malaysia, APM, JBPM dan RELA bergabung tenaga dalam menyampaikan persembahan pelbagai irama lagu patriotik.

Kemuncak tarikan persembahan sempena Hari Kebangsaan 2021 ialah pertunjukan udara oleh aset-aset TUDM dengan deruman enjin pesawat pejuang menggegarkan ruang udara Putrajaya dan para tetamu yang hadir kelihatan mendongak untuk merakamkan pertunjukan formasi pesawat di ruang angkasa.

Formasi penerbangan pesawat pejuang membabitkan Sukhoi Su-30MKM, F/A 18D Hornet dan BAE Hawk 108 diketuai oleh Lt Kol Mohd Norazan Othman, yang sempat bersiaran secara langsung dari dalam pesawat sebelum melakukan aksi udara itu.

Pertunjukan udara itu menarik minat penduduk Putrajaya untuk ke kawasan lapang seperti Dataran Putra dengan tahap kepatuhan SOP serta tidak melakukan perkumpulan untuk menyaksikan formasi pesawat tersebut.

Acara diakhiri dengan tayangan lagu Menang Bersama yang dinyanyikan artis Faizal Tahir hasil ciptaan Pengarah Muzik Radio dan Televisyen Malaysia (RTM) Datuk Mokhzani Ismail, dan sebelum meninggalkan majlis para tetamu mengibarkan bendera Malaysia dengan diiringi lagu Jalur Gemilang.

Antara kenamaan yang hadir secara fizikal di Dataran Pahlawan ialah menteri-menteri kanan iaitu  Datuk Seri Mohamed Azmin Ali, Datuk Seri Hishammuddin Tun Hussein, Datuk Seri Fadillah Yusof, Datuk Dr Radzi Jidin, Menteri Komunikasi dan Multimedia Tan Sri Annuar Musa dan Ketua Setiausaha Negara Tan Sri Mohd Zuki Ali.

Tayangan secara langsung sambutan yang disiarkan di semua stesen televisyen tempatan, Facebook Live Merdeka360 dan Facebook Live Kementerian Komunikasi dan Multimedia Malaysia (KKMM) mengaplikasikan teknologi ‘Mix Reality’ iaitu gabungan penerbitan secara fizikal, teknologi AR (Augmented Reality) serta XR (Extended Reality), yang berbentuk interaktif dan berteknologi tinggi.


Koperasi Tentera umum dividen tujuh peratus

KUALA LUMPUR, 18 Jun – Koperasi Angkatan Tentera Malaysia Berhad (Koperasi Tentera) hari ini mengumumkan pulangan dividen tujuh peratus kepada 156,156 anggotanya membabitkan pembayaran sebanyak RM130.4 juta bagi tahun 2022.

“Kita akan dapatkan kelulusan daripada Suruhanjaya Koperasi Malaysia (SKM) untuk pembayaran dividen kepada ahli dan memang hasrat kita untuk salurkan sebelum Hari Raya Aidiladha,” katanya pada sidang media selepas merasmikan Mesyuarat Agung Koperasi Tentera ke-57 di Wisma Perwira di sini, hari ini.

Beliau berkata prestasi kewangan Koperasi Tentera turut merekodkan pendapatan bersih sebanyak RM256 juta bagi 2022 dengan keuntungan selepas cukai dan zakat berjumlah RM154 juta.

Sementara itu Adly berkata dalam tempoh 10 tahun ini, Koperasi Tentera telah menyalurkan sumbangan sebanyak RM17.7 juta atau purata RM1.7 juta setahun kepada anggotanya.

“Ini telah berjaya memberi manfaat kepada seramai 42,706 anggota meliputi aspek pendidikan, perubatan dan derma am selain sumbangan khairat kematian sebanyak RM572,000 turut disalurkan kepada waris anggota pada tahun 2022.

Beliau berkata Koperasi Tentera turut melakar kejayaan apabila menerima pengiktirafan sebagai loperasi premier daripada SKM pada 2022 untuk tiga tahun berturut-turut.


COVID: Pelajar, kakitangan SEMESTA diminta jalani saringan

KUANTAN 22 Mei – Semua pelajar dan petugas Sekolah Menengah Sains Tengku Abdullah (SEMESTA) di Raub serta ahli keluarga mereka diminta menjalani ujian saringan COVID-19 secepat mungkin.

Jawatankuasa Pengurusan Bencana Negeri Pahang dalam kenyataan di sini hari ini memaklumkan ini kerana pihaknya telah mengenal pasti penularan yang berpunca daripada sekolah berkenaan.

“Sehubungan itu, semua individu terlibat diminta menghubungi Pejabat Kesihatan Daerah terdekat untuk janji temu bagi ujian saringan dan menjalani kuarantin kendiri di rumah sementara menunggu saringan,” menurut kenyataan itu.